qundao/data-zh-poetry huggingface dataset:
木兰回跸驻避暑山庄三首·其二
作者：弘历
朝代：清
体裁：五言律诗

偶寄林泉赏，休言松菊存。含饴切深忆，继武识前言。山静心逾淡，秋长气尚温。明朝开丽正，新附遍加恩。
木兰回跸驻避暑山庄之作
作者：弘历
朝代：清
体裁：七言律诗

木兰脩狝薄言回，小驻山庄镐宴开。未久秋风催辔去，讶同日影上窗来。千层锦树红兼绿，一道玉溪漩复洄。寻鹿得欣否亦可，为他岩景耐徘徊。
木兰回跸驻避暑山庄之作·其一
作者：弘历
朝代：清
体裁：七言律诗

潇洒山庄憩辔宜，塞蒐小别未逾时。风前落叶萧萧下，霜后飞泉潋潋垂。湘笔每因几暇点，芸帷还趁午暄披。山灵为我重渲染，万嶂丹青态越奇。
木兰回跸驻避暑山庄之作·其二
作者：弘历
朝代：清
体裁：七言律诗

从容偏爱一窗晖，菊有黄花映座馡。收拾云山还澹泊，启资思虑入精微。鹿声招侣临高叫，雁羽知寒背北飞。打叠行幐诗就帙，好因攸吉驾言归。
木兰回跸驻避暑山庄作
作者：弘历
朝代：清
体裁：五言律诗

围期今岁促，廿五日云旋。行庆兼施惠，秋清正月圆。天香屋有桂，霜勒浦馀莲。晚热蒸为雨，听之言发泉。
木兰回跸驻避暑山庄作
作者：弘历
朝代：清
体裁：七言律诗

木兰廿日事秋蒐，临乐何曾忘运筹。去盼佳音回尚尔，今看美景昨如流。叠峰锦树红赢绿，落峡琴泉沉且浮。似此溪山可孤负，三朝合著翠华留。
木兰回跸驻避暑山庄作·其一
作者：弘历
朝代：清
体裁：七言律诗

木兰秋狝薄言旋，山馆重教此憩延。菊有黄华幽傍砌，桂馀金粟馥喷筵。隔林麋哨声迟鹿，写栋云飞影乱烟。往返停留频属咏，笺挥壁勒自年年。
木兰回跸驻避暑山庄作·其二
作者：弘历
朝代：清
体裁：七言律诗

无几何时往返周，山容紫翠斗深秋。风吹落叶如闻雨，潦尽寒潭远见洲。点缀閒云晴晦幻，依迟别馆性情投。去时匆遽鸣征辔，揽结今应数日留。
木兰回跸驻避暑山庄即景成什
作者：弘历
朝代：清
体裁：七言律诗

山庄秋半饶清致，六辔言旋自木兰。祗以行时脩武备，肯教耽猎久游盘。云如避去拖绡白，枫似随来嵌壁丹。新月过弦澄碧落，要留此对玉轮团。
木兰携回鹿脯分赐王公卿士虽云例事辄复成章
作者：弘历
朝代：清
体裁：五言律诗

塞外返秋蒐，驮来鹿脯稠。盈非大庖计，恩欲庶官周。熟荐均荣赐，欢言共卜庥。车攻缅复古，宁为鲁公求。
木兰旋跸至避暑山庄即事有作
作者：弘历
朝代：清
体裁：七言律诗

木兰肄武罢秋围，是日山庄旋跸归。敕政旰宵仍别殿，询安欢喜谒慈闱。旧藩莅止入邸舍，新附随来换黻衣。行庆施恩举次第，园看万树有光辉。
木兰杂咏
作者：弘历
朝代：清
体裁：古风

脩狝行秋令，凭舆避晓凉。臂虽病犹勉，心不息斯强。扈此旧新部，非他左右王。孙曾慎聪听，家法莫教忘。习武将柔远，未当废以偏。往还期廿日，温凊阔高年。递驿恒知豫，射生时进鲜。前兹原不觉，近岁每情牵。草浅兽肥候，非春合是秋。当涂言岂当，司马谏难由。射祇胜弓弱，驰非下阪脩。天然景如绘，亦每有诗酬。孔有其祁类，鹿麋麃麝麖。儦儦纷上塞，飑飑鄙西京。直闯帐棚入，生抟仆役争。献禽署阁部，翎褶果循名。等城近咫尺，晓往便传餐。调鼎或亲视，厨盘协众欢。因之悟饱煖，宁即忘饥寒。设曰大烹养，惟期戎索安。玉塞秋行旅，徐家画不如。林疏风拂叶，岭峻骑牵舆。布帐开山市，牛车趁晚墟。入宵景更好，星野朗安居。
木兰杂咏·其一
作者：弘历
朝代：清
体裁：七言绝句

木兰皇祖幸高年，绳武而令励佛肩。设以宪书论甲子，亹然中更益悽然。
木兰杂咏·其三
作者：弘历
朝代：清
体裁：七言绝句

马卿谏失诘戎训，文帝驰忘驭朽篇。执两由来在斟酌，用中亦欲达经权。
木兰杂咏·其二
作者：弘历
朝代：清
体裁：七言绝句

进围崖口路从西，今岁迤西雨泽稽。以此林中鹿游少，寻思岂为获禽兮。
木兰杂咏·其四
作者：弘历
朝代：清
体裁：七言绝句

随猎诸藩旧与新，有宜左右日相亲。思量致此非容易，祖德勤承告后人。
木兰祠
作者：弘历
朝代：清
体裁：古风

三时务农一习武，从古训兵之长计。一日暴之十日寒，其无益也夫何异。甚至以女代男行，此实驱羊俾虎饲。木兰之祠重过兹，作歌复为申其义。
木兰祠
作者：弘历
朝代：清

克敌垂成不受勋，凛然巾帼是将军。一般过客留吟句，绝胜钱塘苏小坟。
木兰祠
作者：弘历
朝代：清
体裁：古风

女子代男行，其事都称奇。兵气恐不扬，其言亦可思。夙未习步伐，驱之以行师。挫衄有必然，徒为敌之资。因经木兰祠，咏古知其时。
木兰祠
作者：弘历
朝代：清
体裁：七言绝句

成勋归里弗受赏，脱却戎衣换女衣。莫谓丈夫输巾帼，不输巾帼者诚稀。
木兰行围即事
作者：弘历
朝代：清
体裁：七言律诗

昨日沙冈儦友稀，今朝丰望俟群依。开弓三中差适可，旧射毋忘或庶几。益壮老当志犹勉，习劳逸所喻其微。却予焦盼台湾捷，夜问南来驿骑飞。
木兰行围即事杂咏·其一
作者：弘历
朝代：清
体裁：七言绝句

幼龄侍祖沐含饴，亲见习劳力不衰。敢以古希事安养，勉脩家法万年贻。
木兰行围即事杂咏·其七
作者：弘历
朝代：清
体裁：七言绝句

猎毕憩营虞信传，佽飞重领陟岩巅。虎神鎗宝贻皇祖，度地于菟中馥然。
木兰行围即事杂咏·其三
作者：弘历
朝代：清
体裁：七言绝句

九曲仍从崖口溯，一营明向甫原张。朝家武备联中外，外则规圆中矩方。
木兰行围即事杂咏·其二
作者：弘历
朝代：清
体裁：七言绝句

迤逦山溪冒雨行，午前亦复驻青城。洞天第五诚然否，点笔摛词喜快晴。
木兰行围即事杂咏·其五
作者：弘历
朝代：清
体裁：七言绝句

朝来南望不胜悲，罢猎年年驻跸斯。遗诏钦瞻五十度，觐扬何有致雍熙。
木兰行围即事杂咏·其八
作者：弘历
朝代：清
体裁：七言绝句

今岁围期十三度，伊逊柴口溯洄看。秋暄讵祇田功好，万骑都欣了不寒。
木兰行围即事杂咏·其六
作者：弘历
朝代：清
体裁：七言绝句

易曰自强以不息，围中控纵尚躬亲。诸藩率是儿孙行，左右欢承予一人。
木兰行围即事杂咏·其四
作者：弘历
朝代：清
体裁：七言绝句

羽猎上林郊辅间，膻芗二赋破天悭。无他暇复无他笔，七字自嗤孤塞山。
木兰行围即事杂咏八首·其一
作者：弘历
朝代：清
体裁：七言绝句

将谓秋深柏峭寒，新红浓绿尚兴安。赓诗自有诸学士，执役方来众可汗。
木兰行围即事杂咏八首·其七
作者：弘历
朝代：清
体裁：七言绝句

崇山尚自行泥淖，今岁秋霖盛绝殊。陡忆杨桥歌瓠子，即今归旧有成无。
木兰行围即事杂咏八首·其三
作者：弘历
朝代：清
体裁：七言绝句

抨矢弯弧忘臂病，亦因乘兴亦先身。都尔伯特乌梁海，况有新来观化人。
木兰行围即事杂咏八首·其二
作者：弘历
朝代：清
体裁：七言绝句

鱼丽雁字謼缜纷，习猎由来寓习军。敢谓拓边还定武，周书垂训此尊闻。
木兰行围即事杂咏八首·其五
作者：弘历
朝代：清
体裁：七言绝句

毡庐虽是不怀居，宜月宜风便有馀。适暇挑灯惟著句，胜前岁此治军书。
木兰行围即事杂咏八首·其八
作者：弘历
朝代：清
体裁：七言绝句

粗观大意过秋山，诗稿将盈篇幅间。何必多今从杜语，非关藏拙实偷閒。
木兰行围即事杂咏八首·其六
作者：弘历
朝代：清
体裁：七言绝句

丹枫翠柏金官缋，山色溪声大块文。寓意由来不留意，闹中无碍静中欣。
木兰行围即事杂咏八首·其四
作者：弘历
朝代：清
体裁：七言绝句

黄幕高张面翠崚，筵开洒马锦云腾。呼韩上寿寻常事，汉史嗤他太艳称。
木兰行围热河启跸之作
作者：弘历
朝代：清
体裁：五言律诗

度节行秋狝，询安便启程。仙庄数南望，宝稼逮西成。过雨千溪涨，烘晴万嶂明。中关午前到，咨政慎权衡。
木兰行围自热河启跸作
作者：弘历
朝代：清
体裁：七言律诗

云收万嶂喜新晴，猎马虞旌值启程。习武绳前奉慈训，承欢惜阔系深情。积看谷圃秋原穫，润逼兰衢尘不生。旧部新藩都效职，翩联鞠�路傍迎。
木变石
作者：弘历
朝代：清
体裁：古风

千年涧底木，变石坚且脩。如何百鍊钢，反为绕指柔。难辨来南海，但见砥中流。可以砺霜锋，入水断蛟虬。君子慎所托，从革终贻羞。
木变石
作者：弘历
朝代：清
体裁：五言律诗

形殊朽社侧，质藉圮桥阴。曰曲斯惟直，能浮独乃沉。楩楠不辨昔，琼玖忽成今。物幻有如此，一般无觉心。
木如意
作者：弘历
朝代：清
体裁：五言律诗

何代木如意，灵华蕴静腴。宜哉伴兰若，惜矣击珊瑚。可是齐贤物，还如龙女珠。指挥堪代语，欲讷实从吾。
木根如意
作者：弘历
朝代：清
体裁：五言律诗

意所夫何自，如能又底因。安名诚大幻，成器具天真。秃兀生机息，昂藏古貌淳。魏徵纵疏慢，妩媚乃宜人。
木根如意
作者：弘历
朝代：清
体裁：六言诗

泯尽山中生意，却供座上挥如。欲笑石家宾铁，金刚禅此非虚。
木根如意·其一
作者：弘历
朝代：清
体裁：五言律诗

生意青山昔，枯禅白足家。天然爱幽素，俗制谢雕华。器拟辞林竹，形如出水花。时晴复时雨，所愿更何加。
木根如意·其二
作者：弘历
朝代：清
体裁：五言律诗

麈尾虽同品，何曾王谢家。竹如赠僧绍，木可悟南华。月挂千秋镜，天霏四座花。山中设九锡，谈柄定须加。
木根如意古根结蟠自然成器盖得之天全者敬惟皇祖手泽所贻法宫永宝赋以志之
作者：弘历
朝代：清
体裁：五言律诗

貌古以神全，体轻用朴坚。簪錞范姬代，挥座缅尧年。西暖阁中秘，岁朝图里传。回头若相顾，执友正齐肩。
木根如意是器置乾清宫西暖阁曾经皇祖手握钦思敦朴敬识长言云尔
作者：弘历
朝代：清
体裁：古风

奥壤不知历几劫，温室已经阅百年。握君之中此巨擘，沕然古色蔚曲拳。雕几弗用用质朴，指挥万国归薰弦，高山景仰予其肩。
木根盂
作者：弘历
朝代：清
体裁：六言诗

生意已辞枝叶，静供堪侣钵瓶。设使其间贮水，茁莲色定为青。
木笔
作者：弘历
朝代：清
体裁：七言律诗

艳冶风光斗绮寮，安排木笔咏和韶。描来春色三分易，扫出青山一带遥。鼻观静时檀馥郁，眼花迷处玉锼雕。漫言闰月迟芳候，识得清明肯让饶。
木芙蓉
作者：弘历
朝代：清
体裁：七言绝句

残红相对碧波清，弗水因之得木名。君子设如询姓氏，不周党亦定逢萌。
木龙
作者：弘历
朝代：清
体裁：七言律诗

刊木遗来天用奇，淤沙禦水两兼宜。密茭奚事搴横浦，曲岸居然涨远涯。鳞次常令波浪静，蟠拿那许蜧蛟驰。陈尧佐创高斌继，绩奏安恬制永垂。
木龙示总河高晋作
作者：弘历
朝代：清
体裁：七言律诗

积土陶庄势久成，逼黄恐致渐侵清。曰斌重举木龙制，汝晋仍于沙渚营。南涨北坍虽有效，扬汤止沸可无惊。河工艰一劳永逸，补罅期输尔我诚。
木龙示总河高晋作总河高晋欲建木龙刷沙因渡清口指示其处
作者：弘历
朝代：清
体裁：七言律诗

蜿蜒横滩木寓龙，非循雍畤拟临冲。倍功半事惟斯捷，射浪停沙作尔庸。积土陶庄希尽刷，畅流清口庶恒容。卿家阿大中郎法，斟酌尤宜勉继踪。
未央官瓦砚歌
作者：弘历
朝代：清
体裁：古风

哙豨越布皆功狗，相国发纵常居守。楚歌四起霸业堕，汉王南面朝九有。功成治定作未央，连云榱栋将侈富。翡翠参差覆反宇，日射华光入文牖。燕啄皇孙炎火微，顿教窥户嗟丰蔀。金铜仙人辞汉去，清泪汍汍湿肩肘。一木难支大厦倾，荆烟壒露埋形久。何人湔剔供濡毫，青铁视此翻觉丑。呵之有泽理致精，弊而不坏纯且厚。以静为用故永年，尚卿螺子为文友。铜雀砚亦擅佳名，陶成四百年以后。共置明窗净几间，阿瞒有知应自咎。酂侯岂藉是砚传，是砚真因酂侯寿。
未央瓦砚歌
作者：弘历
朝代：清
体裁：古风

未央宫自汉时建，覆瓦其数多无万。炎刘栋折落人间，乃至人间珍一片。一片真赝犹莫知，晋宋以来夥赝为。即今赝者几真夺，今古不相及若斯。此砚较比旧者小，墨锈土香融亦好。漫因文过啧有言，岂若不贪之足宝。
札什伦布庙再叠庚子韵
作者：弘历
朝代：清
体裁：七言律诗

由来芥子纳须弥，底论仰荒与俯釐。见说福资三乘力，只图慈济万灵熙。堂中贝叶翻宗教，阶下禅林长慧枝。旧果前缘一相證，有为法岂及无为。
札什伦布庙叠去岁韵
作者：弘历
朝代：清
体裁：七言律诗

寺图后藏奉阿弥，福寿如山自兆釐。本拟来宗阐法教，那期入寂示恬熙。灭生原不拘三乘，规律犹然贻一枝。如是去年对谈处，笑兹搆筑信何为。
朱伦瀚指头画松阴横琴图
作者：弘历
朝代：清
体裁：古风

抱琴松下来，独坐听流水。声不在丝桐，却在心与指。轇轕苍龙枝，清泉流其下。无为调适人，横琴一为写。
朱光普秋山行旅
作者：弘历
朝代：清
体裁：五言律诗

秋实登程候，山真阅客区。栈回岩瀑白，云表寺楼朱。飒景斯佳矣，旅愁何有乎。草亭憩坐者，料是倦游徒。
朱华山酹酒
作者：弘历
朝代：清
体裁：七言律诗

兆叶维熊忆举男，髫龄书史即深耽。坟前省识吾怀悼，地下应知汝抱惭。觉后梦因原是幻，悲深痛定更难堪。从今拟废苍舒诔，古佛无生叩宝龛。
朱叔重春塘柳色
作者：弘历
朝代：清
体裁：七言律诗

儒素偏兼绘事工，春塘柳色喜韶融。犹存北宋丹青法，不袭大家简淡风。烟缕欲低旋复起，泉流似断曲能通。天然佳句谁管领，付与桥头策杖翁。
朱叔重秋山叠翠
作者：弘历
朝代：清
体裁：七言绝句

云白林青锁叠峦，景寥趣永耐寻看。大家李杜斯郊岛，少见欣他瘦且寒。
朱德润溪山秋霁图
作者：弘历
朝代：清
体裁：五言绝句

薄溽苔阴减，清风树杪添。霁光犹未定，云影恋峰尖。
朱德润雪溪清兴
作者：弘历
朝代：清
体裁：五言律诗

水阁俯溪隈，渔船近阁来。买鱼供客宴，沽酒恰僮回。莫作王家棹，还嗤党氏杯。漫天吟玉兴，雕琢岂须材。
朱碧山银槎歌
作者：弘历
朝代：清
体裁：古风

彝尊长歌咏双觯，一成壬寅一乙酉。凿落银器谁所为，乃出朱氏碧山手。酉者展转入孙家，寅者宋氏所珍守。一时豪客醉流霞，快写牢骚斗吟口。率徵故事称张骞，汉书不识曾读否。渔洋居易辨颇精，先得我心是此叟。有救之槎格实奇，乃自孙藏非宋有。雕锼绝艺不重儓，诸人丽句早精剖。偶因博古一致评，置之弗用戒旨酒。
朱芾芦洲聚雁
作者：弘历
朝代：清
体裁：七言绝句

雨宿风鸣致各超，丛芦苦竹恣逍遥。冥鸿无意工商调，那问冰弦第几条。
朱蔚㿽兰
作者：弘历
朝代：清
体裁：六言诗

不觉清风披拂，如闻香气滃濛。似恨群芳谱内，邻他万紫千红。
朵云亭
作者：弘历
朝代：清
体裁：七言绝句

一个孤亭似朵云，春阴琼岛正氤氲。气求设果能相应，作雨当教万物欣。
朵云亭
作者：弘历
朝代：清
体裁：七言绝句

假山亦自耸嶙峋，四柱栖云蔚且彬。如朵恰于琼岛对，春阴作雨岂辞频。
朵云亭
作者：弘历
朝代：清
体裁：七言绝句

团城耸六百馀年，古木萧森诡石卷。著个危亭栖峭茜，朵云欲作雨油然。
朵云亭
作者：弘历
朝代：清
体裁：七言绝句

小亭一朵倚云岑，境若虚无望若深。便是真看隮荟蔚，仍飞琼岛作春阴。
朵云亭
作者：弘历
朝代：清
体裁：七言绝句

承光殿后假山青，一朵云擎四柱亭。阅却金元事多少，依然色色与形形。
朵山亭
作者：弘历
朝代：清
体裁：古风

亭据朵山巅，朵山抱亭内。可号青瑶屏，又如虞氏敦。宜居佺羡流，不然李杜辈。尘襟恐弗当，聊此托清爱。
朵山亭
作者：弘历
朝代：清
体裁：七言绝句

山亭聊借石为屏，一朵芙蓉四季青。便是右丞难画取，请看得妙在无形。
朵山亭
作者：弘历
朝代：清
体裁：古风

崇山如太华，怪石即莲朵。几曾藉玉井，放葩标婀娜。小亭构其间，石乃亭中裹。笑非太乙仙，却得莲端坐。净植高复低，清香右还左。欲傲十丈花，经冬可弗可。
朵山亭
作者：弘历
朝代：清
体裁：古风

自远视之山似朵，及近山则朵藏亭。因悟放弥与卷密，往往随步迁其形。山乎亭乎两不知，永峙万古芙蓉青。
朵山亭
作者：弘历
朝代：清
体裁：七言绝句

芙蓉一朵萼华敷，覆以檐亭十笏踰。面壁片时得句返，西来大意是同殊。
朵山亭
作者：弘历
朝代：清
体裁：七言绝句

莲华万朵色为青，亭在莲华心处宁。不是道场极乐界，此图谁得见曾经。
朵山亭
作者：弘历
朝代：清
体裁：五言绝句

调御手中荷，不凋青色摩。儿孙视华顶，十丈此犹多。
朵山亭口号
作者：弘历
朝代：清
体裁：七言绝句

一朵莲花万古青，无端八柱架成亭。释迦拈处迦叶笑，试问作么为色形。
朵山亭口号
作者：弘历
朝代：清
体裁：七言绝句

搆亭冠岭亭称朵，亭此纳山号朵山。乃识安名与立字，茫无实据总须删。
朵山亭口号
作者：弘历
朝代：清
体裁：七言绝句

楼登天半必由斯，一朵山亭小憩迟。已逸人劳恒在念，可当息念付无知。
朵山亭口号
作者：弘历
朝代：清
体裁：七言绝句

虽然四柱欠十笏，峰岭面前无数罗。设拟释迦手中朵，较于芥子纳犹多。
朵山亭口号
作者：弘历
朝代：清
体裁：七言绝句

青莲一朵虚亭纳，俯视诸峰与众林。笑向翼然思致说，慢如典论享千金。
杂兴
作者：弘历
朝代：清
体裁：七言律诗

亦有芸编棐几陈，所惭温故更知新。仁须克已仁岂易，学至希天学始真。百虑那无一失处，面从必有后言人。和阗玉贡年年致，艰致端惟席上珍。
杂兴
作者：弘历
朝代：清
体裁：古风

北地旱实多，愁旱我其常。去秋今夏涝，愁涝新试尝。其常却惯经，新试转难当。分剂各殊致，聊复言其详。旱如望远人，既至心怡庆。未至亟望时，无过忧徬徨。涝如剥床肤，切近灾堪伤。未离正剧际，其苦难推忘。以此例旱涝，厥愁易较量。浩浩气方来，摐摐声未央。云师何不仁，旱时惟深藏。涝时乃乘势，大为吾民殃。天德本好生，无往不复臧。百神胥受职，悔祸庶降康。要之均我咎，调幕无良方。
杂兴
作者：弘历
朝代：清
体裁：古风

昌黎著原毁，古今何异趋。责人责己间，轻重详廉殊。有若语人良，强弱怒不谋。设使称人恶，其悦亦相符。此语请申之，此事今岂无。作善降以祥，闻或谓之诬。幸灾乐祸流，道听说诸涂。既而还自笑，恐正未免吾。报稔黍稷收，谷贱伤农虞。告歉赈济周，仍廑偶向隅。公私纵有间，不知足同乎。惟其不知足，日与忧愁俱。安得忘万虑，又惧非舜徒。
杂和唐元稹东川诗四首 其一 亚枝红
作者：弘历
朝代：清
体裁：七言绝句

百花都解亚枝红，独许绯桃占化工。桃叶成阴临碧渚，渚花红尚傲西风。
杂和唐元稹东川诗四首 其三 好时节
作者：弘历
朝代：清
体裁：七言绝句

春末夏初三尺雨，暑阑凉早十天晴。似兹时节真称好，每望难逢意转怦。
杂和唐元稹东川诗四首 其二 江花落
作者：弘历
朝代：清
体裁：七言绝句

临水秋花水面荷，西风飒沓落英多。归著处同生处异，不曾分别碧江波。
杂和唐元稹东川诗四首 其四 夜深行
作者：弘历
朝代：清
体裁：七言绝句

夜深犹自绕阶行，不是徵歌及选声。十五年来惟一意，晴多期雨雨期晴。
杂咏
作者：弘历
朝代：清
体裁：古风

天下非常事，可一不可再。仿之善已差，不善翻致败。如彼西施颦，效益增丑态。真宗封刘氏，所累君德大。李沆焚手诏，不计已利害。臣沆为不可，老臣实忠爱。意直词则婉，君子其言蔼。神宗敕吏部，久任示规诫。因纳御史言，抚镇数进退。责成戒纷易，政要庸何碍。而胡王家屏，封还博佳话。党同庇其私，谬谓国体赖。柔懦权下移，国体益大坏。明不旋踵亡，其忠乃安在。
杂咏
作者：弘历
朝代：清
体裁：古风

淮南谣斗粟，周诗咏阋墙。天伦本同根，何至相残伤。长枕及大被，闻之李三郎。友爱斯足矣，煮药乃荒唐。岂其乏使令，须燃谓无妨。徒博花萼美，何救蜀道长。焦竑失取裁，养正犹称芳。
杂咏·其一
作者：弘历
朝代：清
体裁：七言绝句

曦升卯末逮辰初，西苑言游命暖舆。行令嘉平颁赏赉，避寒温室肯安居。
杂咏·其一
作者：弘历
朝代：清
体裁：七言绝句

辛酉木兰从猎者，晨星一二见康熙。逮今辛丑四十载，一二晨星靡孑遗。
杂咏·其三
作者：弘历
朝代：清
体裁：七言绝句

假山石径亦崎岖，或偶扶行或不扶。八十六翁世多有，能如斯者几人乎。
杂咏·其三
作者：弘历
朝代：清
体裁：七言绝句

新旧诸藩逮百旗，底应瓯脱外观之。或为子辈或孙辈，亲我老人左右随。
杂咏·其二
作者：弘历
朝代：清
体裁：七言绝句

入猎乘舆避晓凉，调闲软步试平冈。无须重读相如谏，郑重而今自合当。
杂咏·其二
作者：弘历
朝代：清
体裁：七言绝句

南台待备小徘徊，视事传餐例向来。家法相承深意在，讵誇冒冷示勤哉。
杂咏·其四
作者：弘历
朝代：清
体裁：七言绝句

冰床捲幄览嬉冰，意寓习劳诘武应。身体康强天赐福，回观扈从鲜犹能。
杂咏·其四
作者：弘历
朝代：清
体裁：七言绝句

癸亥学谈蒙古语，回番唐古递通多。笑他玩日愒时者，自画无成奈汝何。
杂咏吴下故迹十二首 其一 锦帆泾
作者：弘历
朝代：清
体裁：七言绝句

高挂锦帆漾綵舟，阖闾宴乐极风流。鼠忘壁壁不忘鼠，终致胥台鹿豕游。
杂咏吴下故迹十二首 其七 戴颙宅
作者：弘历
朝代：清
体裁：七言绝句

舍宅由来福地宜，北禅皮陆昔联诗。门前碧柳黄鹂啭，便是双柑往听时。
杂咏吴下故迹十二首 其三 鲈乡亭
作者：弘历
朝代：清
体裁：七言绝句

林家亭子陈家句，津逮都因张季鹰。四柱中曾人几阅，莼鲈得味几人曾。
杂咏吴下故迹十二首 其九 三贤堂
作者：弘历
朝代：清
体裁：七言绝句

五字苏州是上乘，白刘倡和亦堪称。垂虹设以三高比，却觉斯堂风雅胜。
杂咏吴下故迹十二首 其二 鸡坡墟
作者：弘历
朝代：清
体裁：七言绝句

卧薪尝胆秘深谋，请籴聊为重礼求。岂意狐卑雉偏傲，斗鸡方复事豪游。
杂咏吴下故迹十二首 其五 辟疆园
作者：弘历
朝代：清
体裁：七言绝句

胜概曾传顾辟疆，后来任宅亦颓荒。惟应豪放千秋述，仿佛其人道姓王。
杂咏吴下故迹十二首 其八 陆羽泉
作者：弘历
朝代：清
体裁：七言绝句

鳞皴石壁贮渟流，绠汲罍瓶百尺脩。笑彼吴中泉品遍，姓名翻落第三筹。
杂咏吴下故迹十二首 其六 交让渎
作者：弘历
朝代：清
体裁：七言绝句

迹传陆晓与张融，岂在堤杨渎水中。千载游人常想像，故应何点叹高风。
杂咏吴下故迹十二首 其十 齐云楼
作者：弘历
朝代：清
体裁：七言绝句

杰阁无须拾级登，吴天纵目喜晴明。白家诗及王家记，来往吾怀早识名。
杂咏吴下故迹十二首 其十一 沧浪亭
作者：弘历
朝代：清
体裁：七言绝句

濯缨傲志寄歌诗，怪石珍花尽足奇。自是士信于知己，不妨激语答韩维。
杂咏吴下故迹十二首 其十二 虎邱阁
作者：弘历
朝代：清
体裁：七言绝句

版窍云当日朗时，纸承寺景揽无遗。试为乃信无其事，纪载荒唐率若斯。
杂咏吴下故迹十二首 其四 短簿祠
作者：弘历
朝代：清
体裁：七言绝句

黑头短簿如生面，松竹丛祠清且幽。千载名山归法护，当年志未负优游。
杂咏四首示东省巡抚及诸臣·其一
作者：弘历
朝代：清
体裁：古风

救荒无善政，旧闻今见之。尧舜岂非圣，然犹病博施。帑粟纵不惜，承宣系有司。巧者矜才智，拙者无能为。更或图息偃，体察致漏遗。复有尤甚者，尅民饱其私。罹法徒自戕，于民终无禆。为告方伯臣，读予杂咏诗。
杂咏四首示东省巡抚及诸臣·其三
作者：弘历
朝代：清
体裁：古风

赖天佑此方，延颈长仰企。其如格无术，忸怩惭靡已。京畿及豫吴，春霖均沾被。而胡肤寸合，偏遗在尺咫。芃芃陇中麦，弥望盈千里。十日虽可迟，一犁亟其俟。絮云才作势，颠风继以起。踌躇增百忧，邂逅亲见此。
杂咏四首示东省巡抚及诸臣·其二
作者：弘历
朝代：清
体裁：古风

杂咏非咏物，切切念民艰。反躬先自责，调幕无能焉。嗟此齐鲁民，被歉已连年。富者日以贫，贫者更磬悬。计口纵授食，日月乃苟延。任恤有常经，为之在得权。设任贫室索，富家难尽全。一言以蔽之，赐丰端赖天。
杂咏四首示东省巡抚及诸臣·其四
作者：弘历
朝代：清
体裁：古风

亲见悉民瘼，更切饥溺心。流者虽比比，居者仍林林。无怪谷踊贵，糠秕登釜鬵。转徙难坐视，遮留应酌斟。资送生冀倖，更患胥役侵。凡尔守土吏，孰无牧民任。体予如伤怀，尽尔一念忱。补救各勉殚，雨露天难谌。
杂花
作者：弘历
朝代：清
体裁：古风

杂花不计名，纷敷傍锦砌。散风兰麝芬，烘日云霞丽。胜桃李辞春，共楸梧含翠。不怨韶光徂，却益夏园致。夜来甘雨足，绿窗喜新霁。丁星霏露英，错落垂烟穗。品方秀而野，姿纵天不媚。丛底留蛩吟，房边迟蝶翅。禾黍庆既沾，恩膏许旁逮。
杂花
作者：弘历
朝代：清
体裁：古风

杂花匝琳阶，雨后争嬽姣。丁星复绰约，态较春园好。譬如苧萝野，端胜金屋窕。滟露炫珠簪，迎风拖翠褾。秋意夫几许，爱此占秋早。惜时复此心，晰理殊难晓。
杂花
作者：弘历
朝代：清
体裁：七言律诗

锦蹊绰约绽群英，影入窗纱最有情。夕镜晓珠光爓爓，秋金晴雪态盈盈。春园梦蝶不相识，露砌悲蛩有宿盟。若向玉台理新咏，祗宜掞藻是飞卿。
杂英
作者：弘历
朝代：清
体裁：古风

杂英莫较名，敷荣绕閒砌。女夷小试手，技痒那能閟。风前态欲仙，露下情如醉。嬽嬽绿珠妆，洒洒道韫思。蜂蝶去亦可，蟋蟀来不避。奚以忆春翘，于焉验秋意。
杂言
作者：弘历
朝代：清
体裁：四言诗

两日阴晴，大雾为雨。舟行致迟，数刻里许。一时风作，顺风扬帆。数里片刻，此乐不凡。往屈来信，屈信相感。精义入神，不出近览。桅席饱挂，更当迅斯。黄头弗可，厥有理辞。一往趁势，末恐难收。万事如此，宁惟行舟。咄哉至言，足以起予。执艺以谏，不咈曰俞。
杂言
作者：弘历
朝代：清
体裁：古风

乌飞兔蹶春复秋，水流山峙今恒古。有识不如无识高，拙者常逸巧者苦。抱薰心焦，举旆心摇。但怨薰旆，谁知自招。蔽目非艰以两叶，塞聪亦易以双豆。乌之雌雄尚不知，具曰予圣诚难救。
杂言
作者：弘历
朝代：清
体裁：古风

人老性多急，过也我亦然。然弗施诸人，惟以勤诸田。即如昨愁旱，常较去岁篇。春雨优于彼，麦禾苗芉绵。兹计得雨日，却早五日前。乃已愁不禁，自怨或过言。观过可知仁，庶匪蹈大愆。
杂言
作者：弘历
朝代：清
体裁：古风

吉莫吉于，知足半涂，亦戒中止。安莫安于，忍辱近勇，亦在知耻。长莫长于，博谋筑室，不溃于成。先莫先于，脩德神听，中和且平。似是而非理难悉，曰失而得事难必。养鸡者不畜狸，牧羊者不畜豺。智贵决疑，明贵任材。君辱臣死，樊哙庶几。布曰当斩，夺理强辞。或诚限于时势，则非我之所知。唾面自乾世颇有，是可与之言事否。
杂言
作者：弘历
朝代：清
体裁：古风

夏日昼长时若长，冬日昼短时若短。八刻百廿分漏中，岂解迟速异轮转。健行百里以为近，倦行十里以为远。富者衣食不谋足，贫者朝夕计犹蹇。少觉一岁似两岁，老觉光阴祗瞥眼。智者无事事自理，愚者多虑虑犹舛。先忧而忧忧乃无，后乐而乐乐方善。
杂言
作者：弘历
朝代：清
体裁：古风

大船动移艰，小船转旋利。以之受重载，始知远不逮。大船进每迟，小船行常疾。顺风扬广帆，落后乃如失。香象不似狡兔便，其胜负驮若祁连。蚁子爬沙终日走，弗及封驼一步迁。君子小人别乎此，不取目前可言理。
杂言
作者：弘历
朝代：清
体裁：古风

幽谷惟无私，有至斯荅响。洪钟惟虚受，来叩必应往。河海不择流，故能成其深。泰山不让壤，故能高万寻。众力并则万钧不足举，群智用则庶绩不足康。尺有所短，寸有所长。一日二日，乃有万几。动曰已是，谁言厥非。
杂言
作者：弘历
朝代：清
体裁：古风

弗善马射者，弓力欲其弱。善于马射者，弓劲乃气作。臂痛步射艰，马射犹自若。可与知者言，不知如蜡嚼。木兰九月回，数月久閒却。春风小试蒐，豪情殊踊跃。狡兔连中双，是盖夙所学。以今屈支观，一亦艰射著。隔宿手已䏺，臂疚增于昨。习逸所致然，言之面先怍。昭烈髀肉生，其叹有雄略。枚叔讥肥脓，命曰腐肠药。杂言鲜错综，藉用自斟酌。
杂言
作者：弘历
朝代：清
体裁：四言诗

户枢不蠹，檐溜乃穿。齿刚易坏，舌柔常存。谋国则否，谋野则臧。两争曰弱，三和曰强。负郭二顷，相印无期。虽有镃錤，不如待时。
杂言
作者：弘历
朝代：清
体裁：古风

披沙以拣金，金成非复沙。一贱混污泥，一贵价无加。其始相依倚，相去分不赊。终乃千里隔，岂识毫釐差。沙仍望金顾，庸讵忘旧耶。金谓尔无功，我贵固足誇。尔沙胡不悟，莲子笑莲花。
杂言
作者：弘历
朝代：清
体裁：古风

无形生有形，无形更何生。无声听有声，无声更何听。晦为明始，乱实治基。反观其文，危岂如之。凶莫凶于中盈，吉莫吉于撝谦。出言莫予违，自审诚奚堪。
杂言
作者：弘历
朝代：清
体裁：古风

昨日东南风，舟行诚觉迟。今日东北风，舟行迅似驰。樯竿可张帆，邪许喜榜师。须臾风力足，越驰乃如飞。大船中流若无事，小船前行数里计。瞥眼大船已及之，勏劶小船欲回避。回避不能将压临，凭览独觉惊吾心。大小不伦势若此，可恃为君莫吾比。
杂言
作者：弘历
朝代：清
体裁：四言诗

未至盼来，其盼非剧。将得愁失，其愁实迫。春雨如膏，秋雨如涛。膏则艰致，涛则易滔。百年几何，四时必有。意每不足，宁谢白首。事鲜两全，理戒太盛。咄哉向言，岂云敬胜。人谁无愁，愁那可辞。漠弗知愁，非愚而谁。
杂言
作者：弘历
朝代：清
体裁：古风

檐前悬铎，毁以声鸣。堂中秉烛，消以膏明。炫名者相轧，斗知者必争。谋度于义者斯得，事因于民者可成。民可近不可下，义正我仁安人。趋吉无过知足，止谤莫如修身。圣人存神索至，君子泰而不骄。河以委蛇故远，山以陵迟故高。勿谓何伤，其祸将长。祸为德根，忧为福堂。书称朽索，易著苞桑。矜矜惴惴兮，吾遑敢康。
杂言
作者：弘历
朝代：清
体裁：四言诗

浪流向南，风吹指北。舟设南行，于浪为顺，于风为逆。风吹指北，浪流向南，舟设北行，逆浪施桨，顺风扬帆，风浪一合，不须更酌。顺逆行舟，苦者太苦，乐者太乐。风水无心，人则有营。无已行舟，乐则怡怡，苦则怦怦。以叶掷空，随风北往。及其堕水，乘浪南漾。事鲜两全，遇忌太美。谁能达斯，可与言理。
杂言
作者：弘历
朝代：清
体裁：古风

潦退地淤肥，秋麦已遍布。芃芃被千畦，生意夹两路。乃知造物恩，盈虚无极数。额手为民庆，敬勤益滋惧。近畿景率同，明春耕不误。天津原泽国，却闻困沮洳。昨来苦尘壒，望雪为赵豫。安得如予意，时若均处处。
杂言
作者：弘历
朝代：清
体裁：古风

爱熊食之盐，爱獭饮之酒。匪爱实害之，名言闻之柳。心所说，毁舟为杕。心所欲，毁钟为铎。所与几何，十损一得。扬汤止沸，抱薪救火。愈甚无益，谓智不可。戟以刈葵，镜以盖卮。枘凿弗入，非愚而谁。
杂言
作者：弘历
朝代：清
体裁：古风

美玉蕴珷玞，良工砥乃现。精鍊藏矿朴，巧冶铸知干。设以付凡庸，怢忽那欣羡。绝节彼高唱，俚耳非所玩。肆义彼芳讯，俗听非所善。方以类聚，物以群分。皋夔稷契之臣，唐尧虞舜之君。彼何人哉，乃欲云云。主爵都尉，有言卓哉，诚不可伦。
杂言
作者：弘历
朝代：清
体裁：古风

羽毛虽轻，可重钩金。舟固浮川，漏水亦沉。强弩之末缟弗穿，世间万事难期全。欲求不殆在知止，非不知止因难已。举棋忌屡更，天道好谦而恶盈。兵凶战危事，此语诚非假。事后曰曾料，岂足谓智者。
杂言
作者：弘历
朝代：清
体裁：古风

苍苍春山夕，漠漠春云低。春埒杏欲放，春原草已萋。春草复春花，年年绘物华。昨去寒犹浅，绿杨未堪绾。今来气渐融，袅袅摇东风。路左红颜子，路右白头翁。相逢发一笑，彼此将无同。
杂言
作者：弘历
朝代：清
体裁：古风

虐暑薰天，不减冰寒。涸阴凝地，讵累火燃。无受天损易，无受人益难。口嗅不如鼻，耳视不如目。车毂虽三围，讵可长不足。尺有所短，寸有所长。明有所弗睹，聪有所弗听。验显微可包，示近远可度。多难由多易，寡信由轻诺。一日二日，厥有万几。忧之如舜，呜呼谁欺。
杂言
作者：弘历
朝代：清
体裁：古风

蜡日阴不雪，虽惜弗至甚。积玉消未尽，润麦可卜稔。继此复屡报，两江被已审。东则奉天沾，西则长安谂。是均心宜慰，而何戚戚恁。剿苗近临穴，屡胜鸱枭品。贼首尚待擒，实信盼以懔。旦夕望捷至，楚民早安枕。
杂言
作者：弘历
朝代：清
体裁：古风

行过高原处，揽辔问农父。云不雨无妨，其意似资雨。曾未数里遥，下隰多湿所。农言不雨佳，雨实艰种黍。以予观大局，麦苗已全吐。大田亦种齐，雨不雨均可。所廑在津门，疏涸功半补。益以雨仍潦，安望春耕举。迩日颇多风，时复霏塳土。一幸不雨暂，一惧不雨久。方寸万虑多，所从竟奚主。然无非为民，杂言识心苦。
杂言
作者：弘历
朝代：清
体裁：古风

补药助邪火，尅药伤元气。我虽不知医，其理实无二。为政讵殊斯，一利伏一弊。用人亦颇同，两全甚艰致。才华或损德，忠厚弗解事。恭已岂易言，南面如何治。
杂言
作者：弘历
朝代：清
体裁：古风

西峰夕照渐渐低，东峰夕照渐渐高。浅涧流水声激越，深涧流水声藏韬。无心即鹿近偏狎，有心即鹿远已跳。山中所得率如此，万物皆备于我矣。
杂言
作者：弘历
朝代：清
体裁：古风

途久将成河，实以人行多。改辙就高阜，目前计无过。户枢称不朽，此理又如何。井甃馀汲溜，石磨绳弗磨。人墨有良喻，吾闻诸东坡。
杂言
作者：弘历
朝代：清
体裁：古风

顺风一刻行十里，逆风一里行十刻。大舟载重转旋艰，小舟载轻转旋亟。虽有镃基，不如待时。啬夫谍谍，释之鄙其。乘流扬帆岂不好，忌盛持重君子道。
杂言
作者：弘历
朝代：清
体裁：四言诗

顺风行舟，岂不甚美。面前来舟，斯为阻矣。阻者意怃，美者心喜。喜者感风，怃者怨已。巽二蓬蓬，感怨付彼。达此应物，谓之穷理。
杂言
作者：弘历
朝代：清
体裁：古风

黄蘖其味苦，咀嚼生微甘。白蜜满口甜，微辛其中潜。元冰含阳温，烈火藏寒炎。翼者两其足，齿者角难兼。高明□阚室，天道每益谦。百虑或一失，刍荛有理谈。
杂记
作者：弘历
朝代：清
体裁：古风

湖北近而湖南远，报收南先北却迟。都称八分亦民幸，幸中轻重牵吾思。南惟苗乱兹逮定，北乃邪教为民疵。其幸未被邪害者，乃遭潦害民披离。是均吾过失调燮，愧不可言愁何辞。早稻八分济民食，那能言慰聊记词。
杂诗
作者：弘历
朝代：清
体裁：古风

代御不相藉，羲车骋炎景。灵台表正短，北陆躔方永。在易象金柅，奉天验阴静。恭已无始终，敷政恊宽猛。依旬雨未时，惟万几堪省。何莫匪当忧，中宵心怲怲。
杂诗
作者：弘历
朝代：清
体裁：古风

时雨复时晴，山田如助长。塞外秋常丰，今来悉其象。百人抗浮劳，一人挈而往。得要为力易，勇夫出重赏。祈农廑恒心，筹远运今想。谁为无事人，况我人所仰。
杂诗
作者：弘历
朝代：清
体裁：古风

椎轮造大辂，土鼓生云门。滥觞涓涓流，乃是长江源。积水为层冰，岂如层冰寒。栋宇待风雨，沿至雕楹垣。创意实不易，增华慎其端。
杂诗
作者：弘历
朝代：清
体裁：古风

水至清无鱼，人至察无徒。无鱼非水德，无徒势云孤。鱼岂离于水，潜渊转江湖。人岂离于世，适将他有图。知一贵知二，通变乃达常。不逆复不亿，抑亦先觉良。吹竽三百人，隐笑齐宣王。
杂诗
作者：弘历
朝代：清

水至清无鱼，人至察无徒。无鱼非水德，无徒势云孤。鱼岂离于水，潜渊转江湖。人岂离于世，适将他有图。知一贵知二，通变乃达常。不逆复不亿，抑亦先觉良。吹芋三百人，隐笑齐宣王。
杂诗
作者：弘历
朝代：清
体裁：古风

虎圈养于菟，喂以败牛肉。园池养锦鳞，饲以馍脱粟。奉宸司大凡，支销委隶仆。虎鱼不能言，窃馈谁擿伏。谓此无益费，射虎鱼罢育。隶仆反私叹，何以赡口腹。狗彘食人食，孟子曾记读。效行乃捍格，此理将畴告。
杂诗三首·其一
作者：弘历
朝代：清
体裁：古风

麦收未定时，惧雨致回青。麦收既已定，望雨禾黍荣。无过半月间，顿尔异情形。仓箱登八分，青黄接济成。亟冀沛渥霖，其奈廿日晴。
杂诗三首·其三
作者：弘历
朝代：清
体裁：古风

春花多木荣，夏花多草本。木荣或结实，草本徒丹粉。丹粉玩悦目，结实餐供吻。草木同植生，用无用殊蕴。格物漫求遐，契理原呈近。
杂诗三首·其二
作者：弘历
朝代：清
体裁：古风

赤曦暴中天，一日似两日。返思收麦际，畏霖心若失。人愿信难从，自我他可律。三代殊所尚，渐下文胜质。今去周更遥，瞠乎政何出。
杂诗四首·其一
作者：弘历
朝代：清
体裁：古风

迩日间阴霁，溽暑颇□情。朝来西北风，长天豁快晴。櫹椮竹柏间，晷影上砌平。消息无停机，寒暑有代更。万理注羲爻，讵待韦编横。
杂诗四首·其三
作者：弘历
朝代：清
体裁：古风

蝉声喜高树，萤光随腐草。一般皆动物，适适惟自晓。曰水胡流湿，曰火胡就燥。日用或不知，何况人情渺。
杂诗四首·其二
作者：弘历
朝代：清
体裁：古风

蜻蜓立钓丝，不识羡鱼意。鸣鹤在松阴，各有乐山志。万物具理趣，于我原皆备。致远或捍格，且尽目前事。
杂诗四首·其四
作者：弘历
朝代：清
体裁：古风

三王无同道，解张琴乃鼓。五帝有同心，无逸以为所。同者今岂异，不同古可睹。循名或失实，致败难缕举。寄语持政人，毋易由言古。
杂题
作者：弘历
朝代：清
体裁：古风

亨屯拯溺未敢閒，苍生四海常思艰。未遑老安少怀志，难悉物理民情间。三代上治夫何有，十年前诗率可删。射麋丽龟聊快意，犹喜五石弓能弯。
李世倬来奏事因命就皋涂精舍写前诗意复得诗一首
作者：弘历
朝代：清
体裁：五言律诗

精舍琴书精，清卿笔墨清。适来成胜趣，因命写诗情。春入山无滓，风过树有声。不须论董巨，粉本谷神呈。
李世倬松阁飞流
作者：弘历
朝代：清
体裁：七言绝句

落斜流水汇清溪，溪面危亭云与齐。上下水云澄动处，无边理趣露端倪。
李世倬自孔庙视礼器回路便图泰山一峰以献因题其上
作者：弘历
朝代：清
体裁：七言律诗

景行积悃望宫墙，视礼先期命太常。讵为嘉陵驰去传，却携泰岳入归装。天关虎豹常严肃，松磴虬龙镇郁苍。便是明年登眺处，好教云日仰仁皇。
李伯时蜀江图歌
作者：弘历
朝代：清
体裁：古风

岷山导江几千里，神禹底绩犹堪指。龙眠绘事秘府多，食蔗至是观止矣。休论待诏重临摹，定知此李胜彼李。古澹天然意匠营，长歌约略记起止。石纽秋风落日斜，剔鬟往圣生于此。蚕丛鱼凫开国事，谪仙已莫详原委。江走白沙山紫微，楼延万象供凭视。灵嵓授记忆当年，卧牛伏龙连玉垒。万春大面列遥屏，青城故宅传花蕊。三十六峰峰各殊，巀嶭嵚崎复岌嶬。万里桥头杜老居，浣花溪畔薛家址。锦官城外柏森森，丞相祠堂何处是。双流迤逦接新津，彭女如螺云表峙。嘉眉古眉唐析之，名园晚赋想高士。李陆刘白号四贤，巴王有庙荒烟里。空闻古洞说岑翁，不辨三生迹李氏。萧滩魏沱十六巡，台名八阵归倾圮。瞿塘峡口滟滪堆，赤甲白盐连夔子。行云行雨识高唐，雄风披处兰台毁。五音六律中琴声，掉石滩平舟可舣。纵横全蜀览无馀，太冲有赋难擅美。画禅室中精鉴人，且拜下风称胜米。同时四美萃中舍，潇湘九歌及女史。聚散散聚凡几经，宗伯一一详志已。此去宗伯逾百年，其间幸未遭兵燬。江村詹事亦好古，才于四中得半耳。犹自诩为席上珍，作诗艳论澄心纸。乃今四美具一室，赏心乐事无伦比。寓意于物不留意，咄咄是吾乃所以。
李侍尧奏截停各省运闽米石诗以志事
作者：弘历
朝代：清
体裁：七言律诗

军务昨年恐弗完，筹粮百计每从宽。蒇功却至用不竭，截运诚教慰以欢。进�坐谋力各尽，宵衣旰食意差安。虽然敢即云无事，惕息为君敬识难。
李侍尧奏报台湾情形诗以志慰
作者：弘历
朝代：清
体裁：古风

北路贼已靖，南路师方进。军邮隔十日，复盼佳音信。兹接督臣章，吏臣胥致闻。剿贼连得胜，寇已远城郡。民回耕其田，夏收望以瞬。复接署抚奏，春膏获称顺。麦苗已畅发，可卜收成牣。兵后岁获登，蒙天庥益慎。翘思擒次凶，捷布至惟迅。
李侍尧奏报闽省雨雪二麦情形诗以志慰
作者：弘历
朝代：清
体裁：古风

去岁兵兴际，多方筹继粮。兹犹用不尽，更值若雨旸。二麦可卜收，早稻播种忙。海外贼既靖，各属民胥康。兵后无凶年，额手慰南望。然而复元气，匪易尔尚蘉。
李公麟五马图歌
作者：弘历
朝代：清
体裁：古风

杜陵题画马不一，要贵取义非修辞。当时此技谁绝胜，陈闳曹霸臻神奇。干虽画肉不画骨，天闲万骥皆能师。后来继者何寥寂，三百年始得伯时。横图迥立见五马，权奇沛艾天英之。凤头骢来于阗国，董毡锦膊翩相随。天驷最数好头赤，照夜白仿唐名为。其后一马失题识，昂藏殊相星瞳辉。艺成放笔一马殂，太仆惆怅何争差。我闻元祐多正士，拔茅云路骖騧骊。伯时轩冕有弗屑，喜画画焉能累斯。清流往往祸自取，姓名未泐安民碑。丹青结搆有深意，同人藻鉴遥应知。刍秣豆饲信堪羡，那免按队牵金羁。
李升山水长卷
作者：弘历
朝代：清
体裁：五言排律

唐末宋前笔，天倪月窟思。敢人之不敢，为古所希为。可窜摩诘丽，还过思训奇。弗皴山自峻，若湿水常披。布景皆合撰，入神乃莫遗。王书孙氏赋，忖度未相宜。
李唐秋江待渡图
作者：弘历
朝代：清
体裁：七言绝句

白荻丹枫秋意深，寒江不辨汉还浔。布帆无恙横波过，谁识卬须一片心。
李唐长夏江寺图
作者：弘历
朝代：清
体裁：五言律诗

上方宜结夏，溪壑幽且深。瑟尔籁盈耳，萧然风满林。清江澄定体，古月照禅心。欲咏丹青妙，云烟杳莫寻。
李唐雪景
作者：弘历
朝代：清
体裁：七言律诗

大壑崇山落落皴，却疑世界遍铺银。寒侵石栈驴驮客，昼静柴扉犬吠宾。僧寺犹栖云峤外，渔舟早系冻溪滨。底须金碌誇前李，飒景从看妙契神。
李唐风雨归舟
作者：弘历
朝代：清
体裁：七言绝句

雨丝风片拂烟舲，曲尽人情笔有灵。荡桨撑篙各殊致，同归恰好注羲经。
李士达坐听松风图
作者：弘历
朝代：清
体裁：七言绝句

谡籁枝头清耐听，科头箕踞欲忘形。长松定已千年阅，自课青童斸茯苓。
李士达岁朝图
作者：弘历
朝代：清
体裁：七言律诗

丰年景自烟村见，衣食粗完具盖藏。梅朵芳菲报春信，柳条摇曳漏韶光。招呼东舍西邻近，戏耍騃童稚子忙。独有围炉题句者，屠苏最后饮犹强。
李士达岁朝图即用其韵
作者：弘历
朝代：清
体裁：七言绝句

仲冬乃作岁朝诗，预举辛盘柏酒卮。所谓今朝定何日，达人似未达其时。
李士达岁朝村庆
作者：弘历
朝代：清
体裁：五言律诗

东郭还西墅，山家接水村。春朝庆老幼，丰岁足鸡豚。三代遗风在，一时深意存。治民无别术，饥饱俾寒温。
李家庄新河口志事叠庚子诗韵
作者：弘历
朝代：清
体裁：古风

高晋昔议谓，杨庄河阻之。李庄开运口，避黄应下移。所费殊不多，来往路就夷。利商及漕运，堤坝工作施。然而细体察，待之以岁时。众仍走杨庄，新口行迟迟。庚子躬履勘，情形更悉知。爰命仍旧贯，旧口原甚宜。新口坚筑坝，以待泄涨为。而竟得其用，泄涨两路资。凡事豫则立，居高恒念卑。
李山风雪杉松卷
作者：弘历
朝代：清
体裁：七言绝句

千峰如睡玉为皴，落落拿空本色真。茅屋把书寒不辍，斯人应是友松人。
李嵩荷亭消夏图
作者：弘历
朝代：清
体裁：七言律诗

溪亭长夏聚同人，出水荷花著雨新。绿幕支庭轻障日，红栏近沼不生尘。宁惟卉里称君子，雅可筵前作好宾。尚有抱琴来访者，石桥过处早知津。
李嵩西湖图
作者：弘历
朝代：清
体裁：七言律诗

境即图中图更披，湖山印證契神姿。六年寤寐遐不谓，一勺清泠宛若斯。每惬崇情将妙理，宁关急管与繁丝。秘珍近远如何荅，塔是雷峰好在时。
李延之莲塘秋色图
作者：弘历
朝代：清
体裁：七言绝句

落尽荷花破荷叶，红消蓼穗尚垂垂。秋塘郭索相游戏，却忘西郊熟稻时。
李廷圭古墨歌
作者：弘历
朝代：清
体裁：古风

黑玉一方长尺计，玉坚自是墨为脆。具玉之坚墨之良，希珍睹此廷圭制。五代至今近千年，法一所藏晁氏记。其形肤款及其价，次第摛词纪详细。翰林风月辨依稀，遍体浓云酿雨意。今春甘泽利农功，回氐有灵佑佳瑞。炎刘韦诞徒传名，魏丸晋螺谁则识。东坡茶墨曾品论，德操胥同譬良士。檀匣锦囊重弆藏，龙宾那忍㳯妃试。既而自惕且自笑，旅獒玩物称德累。宝贤不用宝何为，絜矩过存增慎愧。
李慎修奏对劝勿以诗为能甚韪其言而结习未忘焉因题以志吾过
作者：弘历
朝代：清

慎修劝我莫为诗，我亦知诗可不为。但是几余清宴际，却将何事遗闲时。
李慎修奏对劝勿以诗为能甚韪其言而结习未忘焉因题以志吾过
作者：弘历
朝代：清
体裁：七言绝句

慎修劝我莫为诗，我亦知诗可不为。但是几馀清晏际，却将何事遣閒时。
李成寒林图
作者：弘历
朝代：清
体裁：五言律诗

树为经霜淡，泉因漱石寒。望而饶冷意，足以契澄观。那藉丹青绚，犹看柯干攒。大家真别调，秋气满林端。
李成寒林平野图
作者：弘历
朝代：清
体裁：七言绝句

枯柯错出老松枝，漠漠寒皋欲雪时。忆向龙泉经一再，台怀此景每逢之。
李成小寒林图
作者：弘历
朝代：清
体裁：七言律诗

飒沓疏林平远山，寒晖照映鬓眉间。寥天酿雪风云作，客路侵冬车马閒。宋画犹存唐代法，小题从识大家颜。忆曾古北涂中值，阿那松边得句还。
李成茂林远岫图
作者：弘历
朝代：清
体裁：七言绝句

淡沱苍山蔚古枝，惟应造物与为师。何人著论名无李，是处营邱放笔时。
李昭道洛阳楼图
作者：弘历
朝代：清
体裁：七言律诗

丹青盈尺较纵横，妙写高楼擅洛京。跋马垂鞭值休暇，漾舟近岸有逢迎。将军自是超凡绘，宗伯犹疑著定评。风物盛唐传仿佛，几回感慨托怡情。
李肇亨鹊送春声即用其韵
作者：弘历
朝代：清
体裁：七言绝句

乔树营巢见飞鹊，占来风雨较人明。雌雄相呼知何意，却是人称报喜声。
李迪春园游骑·其一
作者：弘历
朝代：清
体裁：七言绝句

春郊游罢转春园，园吏何之犬候门。童子前行不秉烛，爱他月影照墙垣。
李迪春园游骑·其二
作者：弘历
朝代：清
体裁：七言绝句

石栏诘曲月昏黄，细草如茵控骕骦。蹀躞四蹄行欲慢，锦鞯也惜染梅香。
李迪牧羝图
作者：弘历
朝代：清
体裁：七言绝句

碛雪风沙大窖凉，毳衣非暖酪非香。李卿知己休多语，试看垂垂汉节长。
李迪翎毛花卉
作者：弘历
朝代：清
体裁：七言绝句

花香鸟语注韶熙，总是东皇一气施。不藉画禅真法眼，河阳妙迹亦谁知。
杏
作者：弘历
朝代：清
体裁：古风

东风不偏党，万汇入洪钧。朝来红杏花，报我野馆春。和娇无俗态，冷芳有别神。瓦雀本宿识，绕树犹怀新。傥逢复傥去，分付成香尘。
杏
作者：弘历
朝代：清
体裁：七言律诗

寒暄一岭隔犁然，绿意红情早耐烟。西望已抛清明节，东来原值杏花天。胜他柳色还争态，让却梅香祗斗妍。无不在斯原在彼，润含阡陌起耕田。
杏
作者：弘历
朝代：清
体裁：五言律诗

梅后赖有此，桃前非僣他。漫从香处较，可许色无过。南国春偏早，佳人酒半酡。胆瓶几枝足，讵在董林多。
杏
作者：弘历
朝代：清
体裁：五言律诗

珠勒柳衢行，新红野墅迎。物诚知节令，时已近清明。宜雨雨艰致，畏风风每争。亨难屯易遇，可以悟恒情。
杏
作者：弘历
朝代：清
体裁：七言律诗

胭脂匀衬晓妆红，柳冶桃夭讶许同。也解隔墙思宿雨，生憎映座舞轻风。华林漫忆群排宴，文馆先陪独省躬。醉月徵歌徒负尔，年来吟兴亦飘蓬。
杏
作者：弘历
朝代：清
体裁：古风

锦苞煦青阳，雪蕊含宿雨。弄姿上吟笺，摅艳当朱户。偏宜傍酒帘，讵解引渔父。无语惜春心，脉脉自媚妩。落英飘晚风，时共春驹舞。
杏
作者：弘历
朝代：清
体裁：七言绝句

陇首初看一树荣，似梅所欠十分清。神仙还得神仙骨，那见凡侪到玉京。
杏·其一
作者：弘历
朝代：清
体裁：七言绝句

依依垄首绽红英，斜拂吟鞭最有情。况是轻阴方酿雨，可人时节近清明。
杏·其三
作者：弘历
朝代：清
体裁：七言绝句

成蹊桃李自无言，有意盈盈护荜门。分付行人慢轻折，几多生计个中存。
杏·其二
作者：弘历
朝代：清
体裁：七言绝句

上林千叶想芳华，驿路婆娑也自嘉。真觉春光不偏党，一般绘到野人家。
杏·其四
作者：弘历
朝代：清
体裁：七言绝句

蕊含韵吐无香馥，瓣染姿标却艳红。偏是东风解相妒，绛林高下镇蓬蓬。
杏二首·其一
作者：弘历
朝代：清
体裁：五言律诗

岂于桃妒色，爱傍柳为邻。小别园亭趣，来看齐鲁春。嫣然标画意，默尔待诗人。指日缁帷畔，吾当仰后尘。
杏二首·其二
作者：弘历
朝代：清
体裁：五言律诗

乍见蓬莱种，云英烂四邻。平添二月景，又度一年春。好处偏遮马，客中亦可人。不无生护惜，数日足风尘。
杏坛
作者：弘历
朝代：清
体裁：古风

奎文阁后殿前垂，杏坛遗迹传缁帷。当时侍者想訚侃，弦歌鼓琴敦书诗。我来景仰慰素志，恍见教泽长留贻。春风袅袅绯英枝，在彼在此还堪思。舞雩曾点圣所与，吾亦因之将咏归。
杏坛
作者：弘历
朝代：清
体裁：七言绝句

重来又值灿开时，几树东风簇绛枝。岂是人间凡卉比，文明终古共春熙。
杏山晚晀恭依皇祖原韵
作者：弘历
朝代：清
体裁：七言绝句

夕阳欲与远山平，旷野风吹牧马声。驻早人閒多静趣，当年殊异此征明。
杏山晚眺再依皇祖元韵
作者：弘历
朝代：清
体裁：七言绝句

百年中外久承平，犹仰天聪此赫声。折戟沉沙复何有，杏山祗剩晚霞明。
杏花
作者：弘历
朝代：清
体裁：古风

前朝御园中，杶苞才欲放。今日行宫侧，杏朵则已旺。始信阳春脚，与人不相让。一枝出墙头，艳艳东风飏。客来固有情，客去原无恙。
杏花
作者：弘历
朝代：清
体裁：七言绝句

山中万杏尽开花，石际松边净不华。古貌宁当凡树有，寻思佳喻在蓬麻。
杏酪
作者：弘历
朝代：清
体裁：五言律诗

佳寔出精舂，仙浆泛玉溶。清明传节物，南国作时供。不杂姜盐和，还嗤醴齐醲。最欣湖上坐，瓯影北高峰。
村村
作者：弘历
朝代：清
体裁：古风

村村铚刈忙三农，黍稷禾麻菽稑穜。场圃比栉如崇墉，或无暇给堆田中。不知苗硕言犹公，十分收穫兹幸逢。关外亦闻与此同，未见尚尔卜度衷。万民气象胥从容，稔岁闾阎鲜困穷。盗贼自辑攘窃风，昨询司臬陈时工。案件倍少去岁冬，乃知万汇天帡幪。富秋民自息讼讧，宁不慰庆益惕忡。以手加额谢高穹，更祈绥万邦屡丰。
村民
作者：弘历
朝代：清
体裁：古风

村民日无万，夹岸随舆行。数里不知劳，仰观欢敬并。幸弗致民畏，益觉怜民诚。独是摩肩趋，颇惜躏麦町。禁不禁两难，治理絜矩明。
村田即景·其一
作者：弘历
朝代：清
体裁：七言绝句

畅好春天特遂情，鸣鸠唤雨鹊呼晴。紫扉半掩无人管，趁润郊原尽力耕。
村田即景·其三
作者：弘历
朝代：清
体裁：七言绝句

遍垄虽欣茁好苗，三时秀实尚迢迢。四民真是农偏苦，忍更茧丝重赋徭。
村田即景·其二
作者：弘历
朝代：清
体裁：七言绝句

瓦盆家计屋茅茨，服穑初无分外思。虽较江乡少花柳，古风敦朴孰如斯。
村行
作者：弘历
朝代：清
体裁：五言律诗

塞外人烟集，寒威渐不侵。秋深林尚茂，俗厚谊能任。穫毕农无事，畋馀鹿罢寻。连村见高廪，稍足慰吾心。
村行
作者：弘历
朝代：清
体裁：古风

村行问农夫，一称雨四指。少行更问一，曰润三寸耳。彻夜疏复密，廉纤实未止。晓来登长途，已作泥泞矣。少言足五寸，农言胡乃尔。莫知苗之硕，谚语洵至理。
村行
作者：弘历
朝代：清
体裁：五言律诗

雨后尘氛净，夏初景物繁。白云犹恋岭，绿树已藏村。芳草马蹄惜，落花蝶翅翻。触怀堪寄畅，林外乱莺喧。
村行·其一
作者：弘历
朝代：清
体裁：七言绝句

山田收罢圃场盈，拍拍时闻耞板声。一路好秋经饱看，思量不负亸鞭行。
村行·其一
作者：弘历
朝代：清
体裁：七言绝句

西村历历复东村，鸡犬相闻结世婚。百岁老人屋底笑，兵戈不识长儿孙。
村行·其一
作者：弘历
朝代：清
体裁：七言绝句

语言不异旧音声，新到颇怀故土情。白叟黄童皆忭喜，山村水郭动逢迎。
村行·其三
作者：弘历
朝代：清
体裁：七言绝句

冬麦将萌春麦未，郊原含润待新畬。吁祈今岁雨旸若，庶得民间气更舒。
村行·其三
作者：弘历
朝代：清
体裁：七言绝句

糠灯土舍爨生尘，草履布袍粗蔽身。十二羽林皆识否，汝先原亦若斯人。
村行·其三
作者：弘历
朝代：清
体裁：七言绝句

老翁曝背绕儿孙，莫笑田家老瓦盆。东舍炊烟引西舍，后村流水到前村。
村行·其二
作者：弘历
朝代：清
体裁：七言绝句

前年连潦为民伤，去岁秋登有盖藏。欲致太平无别术，足衣足食各安常。
村行·其二
作者：弘历
朝代：清
体裁：七言绝句

播谷艺麻群力作，弯弓习射暇中兼。寻常记得淳风美，即景还教取次觇。
村行·其二
作者：弘历
朝代：清
体裁：七言绝句

荫槐环柳柴扉接，背嶂临溪板屋重。不道古来征戍地，家家水碓熟冬舂。
村行·其五
作者：弘历
朝代：清
体裁：七言绝句

点缀霜华白石津，荜门隐映静无尘。隔林却见青帘飐，便有寻庐问酒人。
村行·其六
作者：弘历
朝代：清
体裁：七言绝句

妇织男耕长作计，鸡鸣狗吠镇相闻。即看边外闾阎富，百岁熙和岂易云。
村行·其四
作者：弘历
朝代：清
体裁：七言绝句

移人漓俗是皇州，触目花街复酒楼。快看吉林村落景，古风不易返从头。
村行·其四
作者：弘历
朝代：清
体裁：七言绝句

韭圃松畦生意足，豆棚瓠架叶声乾。从容茅店咨终岁，迤逦兰衢破晓寒。
村行三首·其一
作者：弘历
朝代：清
体裁：七言绝句

崇墉已积圃场边，刈未完犹栖坂田。始觉秋成语近信，为民额手庆欣然。
村行三首·其一
作者：弘历
朝代：清
体裁：七言绝句

西北云生曦影藏，无何风作露阳光。据鞍回望得神解，补送兰中一段凉。
村行三首·其一
作者：弘历
朝代：清
体裁：七言绝句

迤北天寒惟一收，一收丰亦拟三秋。村民乘暇翻犁地，播谷怜他隔岁谋。
村行三首·其一
作者：弘历
朝代：清
体裁：七言绝句

野桥人迹点轻霜，过闰中秋已迫凉。却喜山田都铚艾，纳收无暇亩栖粮。
村行三首·其一
作者：弘历
朝代：清
体裁：七言绝句

高下山田总报穰，腰䥥无暇亩栖粮。野农那识歌绥屡，但喜崇墉妇子康。
村行三首·其三
作者：弘历
朝代：清
体裁：七言绝句

一川流水百盘涧，碎石堆筐架野桥。撇捩何妨策马渡，秋晴正值涨痕消。
村行三首·其三
作者：弘历
朝代：清
体裁：七言绝句

去年关外微嫌旱，今岁山村普报丰。又苦穫同无处粜，嗟哉民瘼竟何穷。
村行三首·其三
作者：弘历
朝代：清
体裁：七言绝句

山墅家家有盖藏，京畿绥屡价翻昂。问知贩济齐东歉，移粟惭如梁惠王。
村行三首·其三
作者：弘历
朝代：清
体裁：七言绝句

握粟街头不值钱，家家饱食飏炊烟。略嫌谷贱伤农耳，审是何妨那两全。
村行三首·其三
作者：弘历
朝代：清
体裁：七言绝句

赋租纳少收常富，无怪村民岁岁添。乌鲁木齐闻略似，一家中外正何嫌。
村行三首·其二
作者：弘历
朝代：清
体裁：七言绝句

一水溯源凡几渡，短长木彴接回溪。相闻鸡犬安耕凿，淳朴闾阎景入题。
村行三首·其二
作者：弘历
朝代：清
体裁：七言绝句

墙角篱边种瓠蔬，霜迟又卜穫丰馀。悟无别术安黎庶，祇有祈年益廑予。
村行三首·其二
作者：弘历
朝代：清
体裁：七言绝句

将谓秋田欠食充，喜观纳稼得中丰。东西关外数千里，能否如斯虑莫穷。
村行三首·其二
作者：弘历
朝代：清
体裁：七言绝句

崖角山巅无隙地，刀耕火种有馀思。村童也解迎清跸，恰似蓬头王霸儿。
村行三首·其二
作者：弘历
朝代：清
体裁：七言绝句

柴支墙顶缘防虎，草蔚山腰好牧牛。火种刀耕勤垦辟，丈量何用事深求。
村行二首·其一
作者：弘历
朝代：清
体裁：七言律诗

关内深秋暖不寒，行来旷甸骋怀宽。冻云衰草回头别，比栉崇墉取足看。恰喜诗情搜野落，又教山色指田盘。重阳虽过风光好，笑把黄花兴未阑。
村行二首·其二
作者：弘历
朝代：清
体裁：七言律诗

丰岁无饥且免寒，男衣蔽肘妇裙宽。年来祈望差堪慰，静处思量岂易看。驼向坦途才免�，马寻阔栈不重盘。行宫取近常休息，暇便耽书忘夕阑。
村行口号
作者：弘历
朝代：清
体裁：七言绝句

铜雀喧鸣熟晚禾，田功颇胜昨经过。未经更愿还胜此，谓我无厌也任他。
杜琼夏日山居即用其韵
作者：弘历
朝代：清
体裁：七言绝句

宇宙以来山静处，幽人居乃觉相宜。四家法稡元时画，七字格同宋代诗。
杜琼天香图
作者：弘历
朝代：清
体裁：七言绝句

书屋天香寓乐饥，拟登云路又何为。枢机言行可不慎，屈指似兹难数其。
杜琼溪山雪景
作者：弘历
朝代：清
体裁：七言绝句

雪景溪山写杜琼，玉为世界不孤名。老翁驴背循溪路，输与凭窗望者情。
杜琼狮林图
作者：弘历
朝代：清
体裁：七言律诗

云林横卷手曾摹，放作长条见此图。曲径脩篁皆若识，萧斋古树了非殊。佛宁有我何留相，僧达无生尚坐趺。展对合忘一切念，念民飞兴复之苏。
杜诗
作者：弘历
朝代：清
体裁：古风

杜诗于我有何缘，每一见之不忍舍。寒为衰日可宜冬，暑作雄风足消夏。于唐拔尔轶卢骆，在汉绰然媲班马。清词丽句空古今，一一皆从性中写。呜呼今而有其人，磬折吾当拜风下。
杜诗
作者：弘历
朝代：清

杜诗于我有何缘，每一见之不忍舍。寒为衰日可宜冬，暑作雄风足消夏。于唐拔尔轶卢骆，在汉绰然媲班马。清词丽句空古今，一一皆从性中写。呜呼今而有其人，磬折吾当拜风下！
来凤亭
作者：弘历
朝代：清
体裁：古风

阿阁巢者实真凤，此亭来者凤乃假。即今真者存画图，而斯假者恒见也。真固弗恒假者恒，个中转语谁能写。曰山曰亭及其凤，三不知契三般若。
来芬阁
作者：弘历
朝代：清
体裁：古风

凿池中种藕，缦回围廊腰。循廊可登阁，因以来芬标。荷叶未出水，荷花知尚遥。无非得想像，走笔当解嘲。
来芬阁
作者：弘历
朝代：清
体裁：古风

山泉艰为池，兹池得半亩。种莲莲未开，我来才夏首。小阁临池㵝，来芬名似负。然而莲之芬，终古阁中有。
来芬阁
作者：弘历
朝代：清
体裁：古风

池阁俯澄泓，植以水卉芬。而我于夏日，山庄每驻巡。来此非花期，其芬那得闻。濂溪表君子，无时无其文。
来芬阁
作者：弘历
朝代：清
体裁：七言绝句

贮水为池中种莲，期惟夏五静香便。未花慢诮名孤负，阁自来芳岂不然。
来芬阁二首·其一
作者：弘历
朝代：清
体裁：七言绝句

碧云寺水引来长，阁下居然贮一方。每值临兹非夏节，来芬笑谓祇名扬。
来芬阁二首·其二
作者：弘历
朝代：清
体裁：七言绝句

既曰徒名名者谁，试思此过岂能辞。既而自解奚啻我，万事孰能弗若斯。
来芬阁二首宛转韵体解闷·其一
作者：弘历
朝代：清
体裁：七言绝句

荷时方得谓来芬，夏首斯言诚躗云。却是田田一二者，笑人虚费望心勤。
来芬阁二首宛转韵体解闷·其二
作者：弘历
朝代：清
体裁：七言绝句

拈毫正自望云勤，解闷聊成七字云。溪阁望空却饶我，春光六月自来芬。
来芬阁口号
作者：弘历
朝代：清
体裁：七言绝句

昨岁来当望雨时，春霖今岁溥优滋。目前雨可不雨可，见吐山云又系思。
来芬阁口号
作者：弘历
朝代：清
体裁：七言绝句

琳池有阁俯其濆，植藕原图来净芬。来弗以时叶未出，凭栏祗作不闻闻。
来芬阁有会
作者：弘历
朝代：清
体裁：古风

来青以对林，蔚翠斯其时。来芬以对莲，吐芳乃尚迟。迟者为未来，时者为正兹。未来待有馀，正兹过无遗。待与过之间，伯仲宜深思。
来芬阁漫题
作者：弘历
朝代：清
体裁：七言绝句

来芬讵有芬来也，躗语宁惟我始之。昨岁不同宛转体，却因望雨又斯时。
来芬阁题戏
作者：弘历
朝代：清
体裁：七言绝句

种荷池里几来芬，来不以时芬那闻。藕在波心如有语，聊因无布且疑黂。
来薰书屋
作者：弘历
朝代：清
体裁：古风

每以夏五至，书屋称来薰。兹莅季上浣，循名似不群。然而瞻民风，百年渐兴文。仁尧所养给，解阜安耕耘。抚时同民乐，陶壁或可云。
来薰书屋口号
作者：弘历
朝代：清
体裁：七言绝句

书屋来薰额栋虹，每来亦必值薰风。五弦挥处歌解阜，翘仰重华迥莫同。
来薰书屋口号
作者：弘历
朝代：清
体裁：七言绝句

清泠书屋玉壶冰，避暑真称此绝胜。风自南来正薰也，解吾民愠又何曾。
来青轩
作者：弘历
朝代：清
体裁：古风

冬时万木疏，夏时万木密。疏则白有馀，密则青可必。而青以渐来，其来在春日。我复适来兹，开轩青满室。名异实则同，兼三乃函一。
来青轩
作者：弘历
朝代：清
体裁：七言绝句

初夏云轩试俯临，林光欲锁未深森。低看近远麦苗蔚，逮得尤殷恐失心。
来青轩
作者：弘历
朝代：清
体裁：七言绝句

向远窗棂隔岁披，含芳毓秀仲春时。千岩静待来青候，轩则先知觉后知。
来青轩
作者：弘历
朝代：清
体裁：五言律诗

山静日长候，虚轩向远开。万林蔚有致，一碧净无埃。目画谁为送，心诗静与陪。因之生别解，青实共人来。
来青轩
作者：弘历
朝代：清
体裁：七言绝句

岩斋芸座小延停，理趣当前悟色形。漫道千林皆陨箨，由来松柏是恒青。
来青轩
作者：弘历
朝代：清
体裁：七言绝句

岩葩埭卉销红尽，低叶高枝罨绿才。仿佛山轩若有语，主人今日共青来。
来青轩
作者：弘历
朝代：清
体裁：古风

来青所必临，二义其中寻。一则绿云锁，四面蔚叠林。一则翠毯铺，万亩攒秧针。林惟供赏景，所系何浅深。秧实民食关，切为望甘霖。景赏祇悦目，雨望时愁心。悦不抵其愁，五字摅愁吟。
来青轩
作者：弘历
朝代：清
体裁：七言绝句

桐柏村中已寓思，彼名斯实确无疑。笑当数日旋舆后，名实彼斯胥付谁。
来青轩
作者：弘历
朝代：清
体裁：五言律诗

游目恰宜哉，来青今日来。炽然是宾主，邈尔且追陪。风物清和好，林岚图画开。年馀忆佳别，安得置吟裁。
来青轩
作者：弘历
朝代：清
体裁：五言绝句

游目来青轩，便觉青来目。真色无去来，四时在此屋。
来青轩
作者：弘历
朝代：清
体裁：七言绝句

穹林高下绿琼堆，迥阁虚窗此日开。把笔欲吟别有会，浓青原自共人来。
来青轩
作者：弘历
朝代：清
体裁：七言绝句

虚轩向远几楹开，棐几绳床此镇陪。据俯西山飞翠处，今朝恰喜共青来。
来青轩
作者：弘历
朝代：清
体裁：七言绝句

虚轩生白自为陪，纳景云窗此日开。漫道千林犹突兀，融融青意向人来。
来青轩
作者：弘历
朝代：清
体裁：七言绝句

轩号来青旧迹标，多年题额已沈消。何如四字奎章焕，普照乾坤万古昭。
来青轩
作者：弘历
朝代：清
体裁：五言律诗

轩榭与云平，青山画坐横。泉分岭腰色，籁听树头声。俯畅延遥瞩，秋花缀露英。壁间题句在，识我昨年情。
来青轩
作者：弘历
朝代：清
体裁：七言绝句

青之来也岂青哉，一室四邻生翠陪。欲问当年号轩者，斯青毕竟是谁来。
来青轩·其一
作者：弘历
朝代：清
体裁：七言绝句

前度来斯青未齐，斯来翠色蔚高低。千林果有灵知具，特向山轩凑好题。
来青轩·其二
作者：弘历
朝代：清
体裁：七言绝句

设使山轩弗此来，知其青者复谁哉。安名立字无穷极，莫若忘知不语该。
来青轩二首·其一
作者：弘历
朝代：清
体裁：五言律诗

松栋久㣶徊，遐心一畅哉。禽言留客住，山色送青来。宿雨滴岩树，轻岚拂砌苔。绿畴千顷浪，是我放愁才。
来青轩二首·其二
作者：弘历
朝代：清
体裁：五言律诗

屏风背远山，画障面平野。丘壑静入吟，松篁翠堪把。閒云认岫归，薄雾出楹写。倚槛盻苍茫，辽天孤鹤下。
来青轩口号
作者：弘历
朝代：清
体裁：七言绝句

人来恰似共青来，翠蔚四邻绝点埃。片刻成吟原复去，轩中青不共人回。
来青轩口号
作者：弘历
朝代：清
体裁：七言绝句

山轩东望号来青，俯视麦禾绿满町。设雨定当卜丰熟，越因渴望不遑宁。
来青轩口号
作者：弘历
朝代：清
体裁：七言绝句

来去去来同与殊，不生分别此轩乎。岩间更有苍松在，莫谓浓青一点无。
来青轩口号
作者：弘历
朝代：清
体裁：七言绝句

来青众木尚迟青，著句何从觅色形。一笑循名有如是，四时青意此间停。
来青轩口号
作者：弘历
朝代：清
体裁：七言绝句

青非来则轩成独，人不来轩谁识青。安得忘言契倪筦，由他色色与形形。
来青轩小憩
作者：弘历
朝代：清
体裁：七言绝句

薄寒虽值九月半，嫩暖犹馀千嶂青。本拟罢吟既来矣，明窗小憩写心经。
来青轩得句
作者：弘历
朝代：清
体裁：古风

香山最胜处，来青久标名。岩轩迥凌虚，到必一倚楹。四邻罨生翠，八牖延閒情。忽思弗因来，安能识此青。则知青在我，于轩无涉营。复思非缘轩，青岂我前呈。缘固非实有，因胥藉幻成。大士示六如，莲座无将迎。
来青轩恭瞻皇祖御笔普照乾坤四大字
作者：弘历
朝代：清
体裁：五言律诗

胜地绝尘喧，璇题耀网轩。馀波流墨沈，健法突钗痕。尚睹云烟润，因惊岁月奔。圣情空想像，长此照乾坤。
来青轩恭瞻皇祖御笔普照乾坤四字叠旧作韵
作者：弘历
朝代：清
体裁：五言律诗

松斋水乐喧，小憩意轩轩。四字传心法，千秋焕墨痕。对山披古色，抚序感高奔。别有寥萧趣，清吟月在坤。
来青轩戏题
作者：弘历
朝代：清
体裁：七言绝句

千林突兀换浓青，藉有来兮去可停。来去炽然青不改，隔邻大士示心经。
来青轩敬题
作者：弘历
朝代：清
体裁：古风

山轩凭虚牖，近远展翠屏。仰首眺奎文，普照乾坤明。王言何大哉，讵惟赏色形。下视麦每每，其青亦来呈。五日大霈甘，尚冀饼饵馨。
来青轩示青崖
作者：弘历
朝代：清
体裁：古风

谓人无念谁则然，亦于念中观其与。诗禅两忘我未能，梵室矧可蠲烦暑。时因移石动云根，笑伊面壁安心所。披襟爱此向虚明，拂拂凉飔发幽楚。不必根尘参色身，还将形迹泯吾汝。来青轩里晤青崖，试问将来青几许。
来青轩自警
作者：弘历
朝代：清
体裁：古风

岩轩曰来青，其青亦殊致。林青供诗料，麦青系农计。个间缓要分，欣此兼其二。去岁正望霖，对青愁弗置。今幸足春泽，对青诚满志。咄哉此言失，满招损之至。惟增敬畏深，永希承天赐。
杨基淞南小隐即用其韵
作者：弘历
朝代：清
体裁：七言绝句

溪围山逻境成隐，松翠枫丹籁泛寒。茅屋高人惟独坐，谁能唐突世情干。
杨大章文杏双禽
作者：弘历
朝代：清
体裁：五言绝句

满树和娇态，双禽栖忘飞。笑他头已白，还自惜芳菲。
杨宁载花鸟
作者：弘历
朝代：清
体裁：七言绝句

�朵棱棱誇傲雪，水仙落落自依岩。野禽独选梅枝立，寓意知其迥不凡。
杨庄闸三依皇祖诗韵·其一
作者：弘历
朝代：清
体裁：七言绝句

刳木千秋利赖馀，为筹节制立姑徐。行其无事戒穿凿，顾语河臣记莫疏。
杨庄闸三依皇祖诗韵·其二
作者：弘历
朝代：清
体裁：七言绝句

几缕轻黄染柳丝，春光日日近南移。群知有喜缘行令，意在绳先岂尽知。
杨庄闸五依皇祖诗韵·其一
作者：弘历
朝代：清
体裁：七言绝句

御碑亭七十年馀，拱读钦猷立为徐。曹相学他守勿失，陆翁思彼巧中疏。
杨庄闸五依皇祖诗韵·其二
作者：弘历
朝代：清
体裁：七言绝句

保障由来胜茧丝，民情河务岂殊移。治河本以卫民耳，咨尔诸臣宜尽知。
杨庄闸六依皇祖诗韵·其一
作者：弘历
朝代：清
体裁：七言绝句

河务都经圣训馀，嘉谟千载利淮徐。叮咛大吏无多语，慎守章程莫懈疏。
杨庄闸六依皇祖诗韵·其二
作者：弘历
朝代：清
体裁：七言绝句

议河自惜若棼丝，定志犹应坚不移。烛理弗明设固执，其为害大亦当知。
杨庄闸四依皇祖诗韵·其一
作者：弘历
朝代：清
体裁：七言绝句

通漕北南千里馀，审形建闸俾纡徐。临黄最以斯为近，虔巩节宣计漫疏。
杨庄闸四依皇祖诗韵·其二
作者：弘历
朝代：清
体裁：七言绝句

仲春迟日霭晴丝，玉马观民辔缓移。叠迹摩肩纵瞻就，不诃七萃早群知。
杨庄闸恭依皇祖诗韵·其一
作者：弘历
朝代：清
体裁：七言绝句

景仰先猷志有馀，御碑亭畔伫徐徐。守而弗失由来事，前烈毋忘语岂疏。
杨庄闸恭依皇祖诗韵·其一
作者：弘历
朝代：清
体裁：七言绝句

江国重巡六载馀，翠华迤逦度彭徐。河工此地多冲要，堤堰修防慎莫疏。
杨庄闸恭依皇祖诗韵·其二
作者：弘历
朝代：清
体裁：七言绝句

初晴暖日飏游丝，几里金堤翠葆移。露冕茅檐频借问，民艰要欲得周知。
杨庄闸恭依皇祖诗韵·其二
作者：弘历
朝代：清
体裁：七言绝句

巡春晴旭飏鞭丝，敬仰奎章漏点移。底绩绳猷任胥重，其难惟有寸心知。
杨无咎水仙
作者：弘历
朝代：清
体裁：六言诗

标格檀心冰骨，弄影白石碧澜。不名一家则尔，依然伯仲之间。
杨晋庆岁图
作者：弘历
朝代：清
体裁：七言绝句

围炉閒看子孙嬉，茅屋松梅足自怡。玉磬置旁寂弗击，吉祥取兆那劳思。
杨村二首·其一
作者：弘历
朝代：清
体裁：七言绝句

初发鲍邱第一程，风和日暖进舟平。杨村夹岸东西列，便为廑思百室盈。
杨村二首·其二
作者：弘历
朝代：清
体裁：七言绝句

跪瞻民悃已摅哉，何必南腔搆戏台。瞥眼便过惜虚费，迎船新水涨潮来。
杨柳驿
作者：弘历
朝代：清
体裁：七言绝句

罥烟袅袅窣青丝，叔子风流故若斯。不独佳名播梓里，襄阳兼有岘山碑。
杨维祯铁笛图
作者：弘历
朝代：清
体裁：七言绝句

独横铁篴太湖中，吹裂凌波芦荻风。崖上拱听定谁是，依稀缑氏子长弓。
杪秋游医巫闾山得五言三十韵
作者：弘历
朝代：清
体裁：五言排律

奥宇坤维镇，神堂碣石开。隆嵷参汉迥，案衍向阳恢。舜典升柴载，山经括地赅。昔曾望峦岭，今已近坛陔。禋祀帛笾荐，威仪卿尹陪。达诚仙阙退，问景玉鞭催。蓦入栗梨墅，延缘峛崺堆。圃场崇有积，鸡犬静无猜。频见耕荒隧，畴能保一阫。日高方觉暖，风细不生埃。盘谷深成阻，牛山久已峐。寺颓僧避去，屋寂鸟飞来。遂造崎岖遍，从看草木才。地灵自呵护，天意本栽培。写雾豁宫霍，流澌落漩洄。柳书人作字，松抱石为胎。初狭尘凡限，中宏造化胚。便因穷窈窕，旋命减舆㒗。诘曲遵埼径，蒙茸藉嫩苔。悬崖飞瀑水，切颢耸瑶台。尚有芝英碣，宁妨荐福雷。武陵虽假借，洞口试徘徊。作记徵彭泽，成诗忆楚材。宁知进士第，转逊岳阳杯。肥遁幽栖处，翘思独往才。云巢真可号，龙种是谁栽。最后中峰矗，居然一笠嵬。海天惟浩荡，心目与兼该。始遇欣佳矣，旷观诚壮哉。安期如却扫，意不在蓬莱。
杭州启跸回銮之作
作者：弘历
朝代：清
体裁：七言律诗

七日西湖畅豫情，平明启跸度杭城。大凡胜处袪留恋，乃可道心契一精。冬麦抽苗含宿雨，春桑发叶烘新晴。亟应归矣俾民暇，莫误斯邦蚕与耕。
杭州启跸回銮之作
作者：弘历
朝代：清
体裁：七言律诗

展义原廑民瘼诹，闾阎未觉异前游。时和岁美休过颂，小补粗安讵解忧。间亦湖山频惬赏，翻惟丝管略嫌稠。蚕忙候矣休因误，肯为宜诗镇滞留。
杭州启跸回銮之作
作者：弘历
朝代：清
体裁：七言律诗

武林门外候兰船，旬日盘桓合命旋。指数流阴迅稔冉，情知胜处戒留连。江工塘坝筹悉定，民事农桑期恐愆。勤尔农桑须尽力，莫更依恋跸途边。
杭州启跸回銮之作
作者：弘历
朝代：清
体裁：七言律诗

盐官周视海塘形，湖上几馀数日停。已逮农桑三月候，漫耽南北两峰青。一游一豫关民瘼，乐水乐山养性灵。安福舟中片时暇，促成新记识求宁。
杭州启跸回銮之作
作者：弘历
朝代：清
体裁：七言律诗

胜游亦戒泥留情，适可言旋启跸旌。九日快晴一夜雨，几章清咏二编成。山明水秀诚欣我，蚕事农功恐误氓。筹度柴塘教易石，保民计不负兹行。
杭州孤山寺三用张祜诗韵
作者：弘历
朝代：清
体裁：五言律诗

孤山自有岑，佛寺照湖心。古往今何在，山阳水却阴。难寻当日景，略寓五言深。命舫问他处，菁葱隐远林。
杭州孤山寺再用张祜诗韵
作者：弘历
朝代：清
体裁：五言律诗

双峰连远岑，一岛入湖心。不见当年寺，徒吟今寸阴。葺修较已富，俯仰恧滋深。吾意讵斯在，在乎彼总林。
杭州贡院至公堂联
作者：弘历
朝代：清
体裁：联

立政待英才，慎乃攸司，知人则哲；兴贤共天位，勖哉多士，观国之光。
松
作者：弘历
朝代：清
体裁：六言诗

千林苍翠皆空，几株谡韵严风。低视岩枝涧叶，芳时许尔相同。
松
作者：弘历
朝代：清
体裁：古风

名山最宜松，气求固致美。阅岁弗经见，忽放枝长矣。侧出过繁杂，碍正干拔起。一伸必一屈，消息实恒理。所当事斧脩，凌云俾无掎。仲春安萌芽，吾闻之周礼。斯地值斯时，又不可拘彼。
松
作者：弘历
朝代：清
体裁：六言诗

枕石绿发苍颜，是松不及此间。求诸古人谁似，黄绮合在商山。
松下草
作者：弘历
朝代：清
体裁：古风

扫雪堆松根，本图松得润。松润故未形，草长殊觉顿。一例铺芊芊，绿蔚高逾寸。包荒既有容，分膏复不吝。休休贤大夫，秦誓语犹信。
松云楼
作者：弘历
朝代：清
体裁：古风

云来每依松，云去松还在。固知云无定，而松恒不改。虽然有转语，松云讵他待。试看绿容容，岂非碧霞綵。斯则贯四时，是其所以乃。
松云楼
作者：弘历
朝代：清
体裁：七言绝句

假山之上峙真松，时蔚英英云态浓。青白由来投气味，便当为雨契从龙。
松云楼
作者：弘历
朝代：清
体裁：古风

山中多古松，不辨何年种。自是虞夏物，老于右丞弄。就此筑为楼，四邻苍云控。涛翻嘉荫活，簧奏谡音送。尘心息以净，那更云入梦。
松云楼
作者：弘历
朝代：清
体裁：五言律诗

松倚云为侣，云依松作巢。浓青相映带，淡白有含包。层构润无尽，虚疏望若交。便当致秋雨，优渥利山郊。
松坞云庄
作者：弘历
朝代：清
体裁：五言律诗

坞藉松为护，庄称云作居。深閒常带润，疏处亦含虚。游目恒看画，缮心合读书。却无读书暇，精舍隐嗤予。
松坞云庄
作者：弘历
朝代：清
体裁：五言律诗

石磴步千级，岩斋得几楹。膝容聊憩止，目骋足逢迎。晴晦峰姿幻，青苍林态争。山泉犹未冻，阶下一泓清。
松坞云庄
作者：弘历
朝代：清
体裁：五言律诗

静宜景亦夥，先至必斯堂。松径为延坞，云峰不掩庄。檐端树张盖，阶下水溶塘。小憩凭何遣，芸窗展缥缃。
松壑间楼
作者：弘历
朝代：清
体裁：七言绝句

大壑之间有古松，楼因松亦古情浓。登楼祗听涛声谡，不似通明许客逢。
松壑间楼
作者：弘历
朝代：清
体裁：七言绝句

山抱偏欣水复环，清秋为我辟林关。坐来底觉衣襟飒，楼在长松大壑间。
松壑间楼
作者：弘历
朝代：清
体裁：古风

山楼处处有，此独称松壑。不惟窈而深，真是清堪乐。澹澹谷神存，谡谡天风落。近者峰嶙峋，远者岭回薄。太古之秘室，轩楹费构作。混沌本自佳，倏忽饶穿凿。促成五字去，聊识兴所托。
松壑间楼
作者：弘历
朝代：清
体裁：古风

山阴多古松，岩壑亦复杳。就迥宜为楼，两间已不小。侧耳听清泠，谋目延窈窕。惟觉道心生，那有尘怀扰。得句应脱凡，为在青云表。
松壑间楼
作者：弘历
朝代：清
体裁：七言绝句

岩廊展步碧窗凭，俯睇方知楼两层。似觉长松谓众木，叶凋共我绿谁应。
松壑间楼
作者：弘历
朝代：清
体裁：七言绝句

幽壑之间多古松，过于摩诘老鳞龙。偶然开著楼窗坐，讶十八公蓦地逢。
松壑间楼
作者：弘历
朝代：清
体裁：七言绝句

曲廊高下有阶通，小小书楼大壑丛。谁谓秋山生意少，绿盘松盖恰窗中。
松壑间楼
作者：弘历
朝代：清
体裁：古风

松自太古有，楼实我新作。松古楼亦古，洒然据岩壑。有籁皆秋寒，无声不天乐。因之悟端倪，超凡在所托。
松壑间楼
作者：弘历
朝代：清
体裁：古风

枝峰蔓壑不可数，峙有长松千岁古。择向为楼适其间，天风飒沓为鼓舞。照人碧静成苍颜，白鹤下立阶墀前。广成子乎洪厓仙，举手与我相周旋。忽盻秋雨滋山田，自笑毕竟无仙缘。
松壑间楼
作者：弘历
朝代：清
体裁：古风

苍松生壑底，上欲参青霄。但看其貌古，谁计其年遥。搆楼松之下，对松开云寮。那藉岩风吹，坐则闻谡涛。拟当挟颖师，朗然七弦调。
松壑间楼口号
作者：弘历
朝代：清
体裁：七言绝句

松壑之间两架楼，千林叶落逮深秋。爱他独树为奇者，韵自寒涛翠自流。
松壑间楼得句
作者：弘历
朝代：清
体裁：七言绝句

壑则为卑楼则高，高卑酌剂俯㟹嶆。却非玩物耳目役，惟是对时情性陶。
松子
作者：弘历
朝代：清
体裁：古风

窝集惟木海，粤有千年松。拔地数百尺，始见枝蓬蓬。下视万种树，如祖临儿童。间气孕灵实，层出宝塔重。鳞砌缬累累，珠颗含其中。碧幢及翠盖，瑞涌巅芙蓉。乔松遇已艰，结子百一逢。因知希世珍，不与凡卉同。玉角重堂卷，甘腴香气浓。可用资学仙，讵惟能疗风。旧闻取之法，斸根僵铁龙。药房得一二，谁惜山将空。图便事暴殄，未可听其蒙。命兹缘木求，禁彼斤斧攻。非关恻隐物，惟怀造化功。
松山
作者：弘历
朝代：清
体裁：五言绝句

烽销堠戍间，万古此松山。羽卫经过处，频思创业艰。
松岩
作者：弘历
朝代：清
体裁：七言绝句

孤亭四柱俯松岩，岩上松涛了不凡。七处徵心八辨见，何如坐此悟楞严。
松明火
作者：弘历
朝代：清
体裁：古风

塞山云沉天冥冥，虞人薄夜燃松明。木公犹来配女丁，爧舆□马双熜旌。紫鸾红龙下玉京，燉燉燏燏㷸荧荧。大明韬光入云軿，遑数斜汉与列星。崖枝涧叶成炎兵，一朝连下七十城。麇獐麋�走战惊，山公却避不敢争。陆浑昔但闻其名，爝火日月奚比称。坐闻香�甲煎轻，齐奴爨蜡嗤愚伧。此一大士号阳精，转燄法轮度含生，薪传不尽真倒绷。
松柏堂
作者：弘历
朝代：清
体裁：五言律诗

名室以松柏，收幮惟缥缃。触怀每生慕，忆昔那能忘。石古苔痕重，山秋树色凉。乔柯无改度，倚巘镇苍苍。
松柏堂
作者：弘历
朝代：清
体裁：七言绝句

狮子园来此必来，闻诗闻礼望悠哉。阶前松柏森森老，同我髫年培植材。
松柏室
作者：弘历
朝代：清
体裁：七言绝句

一柏恒看对一松，交枝布叶翠阴浓。元方之侧季方立，馀者其间可漫容。
松柏室
作者：弘历
朝代：清
体裁：七言绝句

东沟书室更清奇，栈道溪桥历访之。柏翠松青镇如是，翘瞻霄汉引清悲。
松柏室
作者：弘历
朝代：清
体裁：七言绝句

两树嘉阴满院披，吟风垂露景凄其。谁知松柏逾拱把，却忆同予共长时。
松柏室
作者：弘历
朝代：清
体裁：七言绝句

峙松种柏昔时意，仰汉瞻云此日心。五十年前景如昨，欲抛悲绪不能禁。
松柏室
作者：弘历
朝代：清
体裁：七言绝句

庭前松柏翠深沈，一阵凉风满院阴。对峙于斯恒落落，感怀那识不言心。
松柏室
作者：弘历
朝代：清
体裁：五言律诗

庭前植双树，一柏一苍松。形作龙鳞老，影蟠虬盖重。春秋阅年度，朝暮伴云封。拟欲咨诗礼，徘徊竟莫从。
松柏室
作者：弘历
朝代：清
体裁：五言律诗

往岁松柏室，松僵柏槁兼。奉诚重补构，佳植又齐檐。吐子磊成颗，出针簇射尖。静观兴废处，一幻契华严。
松柏室
作者：弘历
朝代：清
体裁：古风

昔年松与柏，岁久应参天。讶未赦斧斤，补种重菀然。实以名而存，名因实并传。名乃久于实，可悟南华篇。
松柏室
作者：弘历
朝代：清
体裁：七言绝句

松是向长柏禽庆，分明异姓弟和兄。笑他五岳名山到，玉塞狮峰可识名。
松柏室
作者：弘历
朝代：清
体裁：古风

松柏虽异种，性同节并坚。彊晰邑中黔，不害皆为贤。郁郁植庭际，童童荫檐前。可识圣人意，如读高士篇。山枫及谷柳，于汝何有焉。
松柏室
作者：弘历
朝代：清
体裁：五言律诗

深谷入东北，径从窈窕求。问安恒至此，寓意爱清幽。宛是当年景，其如逝水流。返舆趁风爽，松柏翠阴留。
松柏室
作者：弘历
朝代：清
体裁：七言绝句

种松植柏以前墀，昔日心期仰可知。今此从何诗礼问，松贞柏古故如斯。
松柏室
作者：弘历
朝代：清
体裁：七言绝句

谡籁悠然户外传，童童阶际碧参天。种时伯仲清晖阁，却以山中养大年。
松柏室口号
作者：弘历
朝代：清
体裁：七言绝句

庭间不种其他树，足识当年育物心。六十馀年贻手泽，试看满院布嘉阴。
松柏室口号
作者：弘历
朝代：清
体裁：七言绝句

种松本与我同年，赐第无端值变迁。兹以奉诚仍补植，惜他高祇可齐肩。
松柏室有会
作者：弘历
朝代：清
体裁：古风

松柏树之豪，然亦微分有。柏以子得称，松则针名受。针长计以尺，子落收之斗。松长易为高，柏峙却饶久。迟久速暂间，为学应知否。
松狮
作者：弘历
朝代：清
体裁：七言律诗

阔颡狞狞双目深，居然厎贡致西琛。茸毛猛欲降群兽，钩爪森还列五针。鸾凤腾拿有仙骨，狡猊剪拂具禅心。花前不用金绳掣，仿佛抟毬戏故林。
松簧馆
作者：弘历
朝代：清
体裁：古风

不竹而为簧，非虚而为窍。吹万风入之，落落吟古调。素琴或可写，和笙奚能肖。于古有师旷，解会声前妙。
松簧馆
作者：弘历
朝代：清
体裁：古风

夹径峙青松，松穷得书馆。偶来凭绿窗，春去夏将半。乘凉适云可，风入松梢卷。谡谡复泠泠，清听耳根满。簧拟觉犹非，书史斯堪伴。
松簧馆
作者：弘历
朝代：清
体裁：五言律诗

夹径有乔松，年深翠色浓。辨音孰师旷，应律自林钟。讵惟清耳目，实足冷心胸。飞云挟雨过，坠露尚重重。
松簧馆
作者：弘历
朝代：清
体裁：古风

夹径植乔松，风翻作众乐。为宫抑为商，听之总堪乐。陡忆子舆言，两端示先觉。蹙额与欣欣，忧喜应斟酌。罯盖独无心，奏响夫何著。
松簧馆
作者：弘历
朝代：清
体裁：五言律诗

护径有苍松，屈盘势攫龙。因风籁常奏，过雨韵偏浓。中徵还应角，是簧间作镛。肩舆驾言返，云外听舂容。
松簧馆
作者：弘历
朝代：清
体裁：七言绝句

盖影阴森覆绮寮，无风亦飒飒萧萧。我来听与他人异，曰在徵招与角招。
松簧馆
作者：弘历
朝代：清
体裁：七言绝句

童童满院布苍云，云里璈声落可闻。设使五弦相唱和，正宜即景谱南薰。
松簧馆
作者：弘历
朝代：清
体裁：七言绝句

苍松风入有奇声，高馆凭栏惬听清。不是人间宫徵调，震灵簧鼓许飞琼。
松簧馆
作者：弘历
朝代：清
体裁：七言绝句

落落乔松拔百寻，坐来爱听戛风吟。岂同尘世宫商调，自是广寒法曲音。
松簧馆
作者：弘历
朝代：清
体裁：七言绝句

虬枝过雨蔚浓青，两月馀才一憩停。自是仙家八琅乐，岂教容易亟来听。
松簧馆
作者：弘历
朝代：清
体裁：七言绝句

那论无风与有风，声恒为徵复为宫。世间曲调安能拟，应是八琅奏碧空。
松簧馆
作者：弘历
朝代：清
体裁：七言绝句

非竹非丝非石金，清风入助碧云吟。水乡欸乃奚称数，此是云山韶頀音。
松花江
作者：弘历
朝代：清
体裁：七言律诗

滚滚遥源出不咸，大东王气起龙潜。劈空解使山原折，接上那辞雾雨添。两岸参差青嶂印，一川萦缪碧波恬。地中呈象原檐鼓，石辨支机孰是严。
松花江捕鱼
作者：弘历
朝代：清

松江网鱼亦可观，潭情潦尽澄秋烟。虞人技痒欲效悃，我亦因之一放船。施罟旋近岸，清波可数鲦鲈鲢，就中鲟鳇称最大，度以寻丈长鬐轩。波里颓如玉山倒，掷叉百中诚何难，钩牵绳曳乃就陆，椎牛十五一当焉。举网邪许集众力，银刀雪戟飞缤翻。计功受赐即命罢，方虑当秋江水寒。
松花江捕鱼
作者：弘历
朝代：清
体裁：古风

松江网鱼亦可观，潭清潦尽澄秋烟。虞人技痒欲效悃，我亦因之一放船。施罟濊濊旋近岸，清波可数鲦鲈鲢。就中鲟鳇称最大，度以寻丈长鬐轩。波里颓如玉山倒，掷叉百中诚何难。钩牵绳曳乃就陆，椎牛十五一当焉。举网邪许集众力，银刀雪戟飞缤翻。计功受赐即命罢，方虑当秋江水寒。
松花江放船恭依皇祖诗韵
作者：弘历
朝代：清
体裁：古风

隆崇长白佑维清，松花江源山顶生。飞流银河练影明，萦回千里竹箭轻。望祭申悃和鸾鸣，临江遂命青雀横。水天上下秋光晶，冯夷静恬涛不惊。击汰直达吉林城，沧浪之水义最精。俯看直欲濯我缨，讵必昆明习战兵。隆崇长白佑维清，继绳祖烈希景行，从流宁为欣渟泓。
松花玉石屏歌
作者：弘历
朝代：清
体裁：古风

鬼工磨刃斸山骨，女娲乏材补天窟。琉璃罘罳失颜色，光夺青铜凛毛发。不圆而方崒且屼，都尉戆直绛侯讷，勤思负扆其可忽。
松花石屏
作者：弘历
朝代：清
体裁：五言律诗

质似峚山玉，磨为敞座屏。清防名雅称，画饰俗堪停。明厌琉璃脆，暗通风月灵。勤思班伯对，亦可藉为铭。
松花石屏歌
作者：弘历
朝代：清
体裁：古风

卞璞蔺璧纷纵横，锦囊宝椟缄瑶瑛。坐令玩物丧厥志，楚贾吴商空复情。松花之源产石子，由来王气常钟美。含奇韫灵正此时，疑有烟云绕江水。制为石屏胜荆玉，非誇雕琢誇淳朴。慎勿蔽彼贤，慎勿遮吾目。但令长陪几席间，直者见直曲者曲。
松路仙岩歌题王蒙所画
作者：弘历
朝代：清
体裁：古风

我久思题松路仙岩王蒙所作之长歌，意有弗快把笔欲吟行复舍。试语巧迟拙速论诗流，应有闻之掉头长笑者。是时快雨初霁长烟收，值我香山偶消夏。画耶境耶两适合，况当勤政召对之馀几务寡。日中必熭操刀割，时不可失兴会惹。反愁浑浑浩浩难为拈，亦惟就其所具天然丘壑一粗写。岭虽险而可登，磴纵窄而堪下。峭笋天齐，飞流珠泻。古木怪石，支撑厏厊。翔雁阁于木末，知谁悟乎般若。荡扁舟于溪滨，又谁钓竿之独把。曾青相蔽亏，纷不辨梧槚。更爱閒閒结茅屋，高僧仿佛东林社。雄乎博乎钤山堂之旧物，而画禅室所藏也。
松针
作者：弘历
朝代：清
体裁：古风

松针出石缝，菁葱三寸许。非人巧能种，造化生几煦。然而岂无因，松落子着土。历之以春秋，润之以露雨。固云天所养，亦缘自所处。常谓�入画，拱把斯未睹。待作老龙鳞，五言仍此汝。
松阴
作者：弘历
朝代：清
体裁：七言绝句

茸茸细草缛松阴，松下行吟畅远襟。施树凌霄花自落，绿云为地布黄金。
松霞室
作者：弘历
朝代：清
体裁：七言绝句

丈寻已上见枝拿，覆室团团布荫嘉。杨炯恰如经少室，照天起处满青霞。
松霞室
作者：弘历
朝代：清
体裁：古风

不是天台赤，亦岂豪林紫。青霞十八公，恒在山庄里。太古以来有，拈出自我始。菁葱付弗知，谡涛其间起。
松霞室
作者：弘历
朝代：清
体裁：七言绝句

乔柯落落映窗纱，动奏清涛静亦嘉。设不声求以色见，红霞非也是青霞。
松霞室
作者：弘历
朝代：清
体裁：古风

回廊略转上，书室栖岩迩。索当穷其奥，陈画况在里。数千百年松，正对窗前峙。而窗糊玻璃，神韵相面视。若宾若主间，我亦难为拟。朝暮蔚烟霞，亦弗分彼此。欲问太古初，夫谁餐之矣。
松霞室
作者：弘历
朝代：清
体裁：古风

宇之霞为赤，松之霞为青。赤或时有无，青则常亭亭。然而赤实体，青乃幻喻名。名恒实反偶，此理孰晰精。
松霞室
作者：弘历
朝代：清
体裁：古风

山中搆朴屋，随宜不择向。曲廊宛转通，窈窕而清畅。开窗对乔松，落落隔近嶂。欲速嗤右丞，看此千寻放。
松霞室
作者：弘历
朝代：清
体裁：七言绝句

幽室开窗正对松，千年那得问前踪。芸篇中却识其事，恰似子房蓦地逢。
松霞室
作者：弘历
朝代：清
体裁：五言律诗

彭泽先生径，华阳隐士家。居安彼皆合，寓意我聊嘉。夕照何妨染，朝岚故与斜。便宜斯室者，四季蔚青霞。
松霞室
作者：弘历
朝代：清
体裁：五言律诗

循廊上有室，对户外多松。岁以千年计，时宜九夏逢。态疑霞与蔚，神是露为浓。漫诮青夺赤，童原个老容。
松霞室
作者：弘历
朝代：清
体裁：七言绝句

户外青霞非赤霞，虬枝百尺上盘拿。南楼小帧张屋壁，相印精神本一家。
松霞室
作者：弘历
朝代：清
体裁：七言绝句

春风秋月经千岁，暮霭朝岚镇古形。谁曰山中无定色，盈窗看取是恒青。
松霞室
作者：弘历
朝代：清
体裁：古风

松实拿插㙷，霞虚出想像。晦则为青色，晴或作赤状。然总非真霞，真霞自天上。虬枝落落吹，拟议胥无当。
松霞室
作者：弘历
朝代：清
体裁：古风

白云徂远天，赤气待腾晚。而何松下室，青霞忽满眼。挟雨非所知，照日聊且缓。郁葱与蓊濛，团支绿油伞。此景太古来，相值情何限。南楼老人笔，意谓得佳伴。
松霞室
作者：弘历
朝代：清
体裁：七言绝句

窗外拿空百尺亭，云霞映带亦成青。祗宜静坐听寒籁，未肯其根斸茯苓。
松霞室
作者：弘历
朝代：清
体裁：七言绝句

闭户何曾此著书，老龙鳞自峙前除。童童下更丹枫爓，始信松霞名不虚。
松霞室
作者：弘历
朝代：清
体裁：五言律诗

霞不约来去，松常照古今。视之如有别，会者识无心。色映青还赤，声参寂与吟。壁张老人画，一例峙萧森。
松霞室
作者：弘历
朝代：清
体裁：古风

霞色自红紫，曰青希目谋。试一数其典，盖始道家流。室偶憩松霞，信其语有投。阴布绿油伞，形舞翠鳞虬。飏风为聚散，晃日疑泛浮。不殊九曲房，元始曾憩游。
松霞室又题
作者：弘历
朝代：清
体裁：七言绝句

傍乔松下得幽居，松古因之居古如。映带飞霞才一朵，绿琼地衬紫金蕖。
松霞室口号
作者：弘历
朝代：清
体裁：古风

古松翠参天，新松绿盈把。会见新松似古松，然不可期年月者。如是应无种松人，贞翁弗言笑而哑。
松霞室口号
作者：弘历
朝代：清
体裁：七言绝句

容容落落罨窗纱，梦里为吾醒不差。浪说馈尧尧弗受，赤松常自傲青霞。
松霞室对松有作
作者：弘历
朝代：清
体裁：五言律诗

含青向北堂，几转陟东廊。蜃牖虚通白，霞松古入苍。是非非即是，忘辩辩难忘。著相真堪笑，图仍女史张。
松霞室题陈书画轴
作者：弘历
朝代：清
体裁：七言绝句

岩松壁画各轩轩，霞举答相谡籁翻。女史古图经屡咏，笑予于此未忘言。
松风二首 其一 松
作者：弘历
朝代：清
体裁：五言律诗

塞山树万种，就里老松佳。落落四时翠，森森列嶂排。有脂丹魄斛，不叶碧琳钗。弘景披襟处，千秋缅素怀。
松风二首 其二 风
作者：弘历
朝代：清
体裁：五言律诗

作噫千林响，偏宜十八公。金声非掷地，涛韵祗行空。劲送布帆影，香含蕙草丛。便教台上值，谁与辨雌雄。
松饰岩
作者：弘历
朝代：清
体裁：七言绝句

屋倚层岩岩饰松，童童常羃翠阴浓。下风问道吾景仰，每企轩辕此处逢。
松鹤斋瞻礼
作者：弘历
朝代：清
体裁：五言律诗

不敢奉神御，空悲设几筵。每来必瞻拜，欲去重迁延。庭院閟千古，光阴阅十年。松苍鹤声寂，回望祗潸然。
松鹤清越二首 其一 松
作者：弘历
朝代：清
体裁：五言律诗

皇祖奉宁寿，庭前夥植松。老龙鳞已作，百行孝为宗。风过声犹谡，秋来翠越浓。祇疑苍蔚处，定有偓佺逢。
松鹤清越二首 其二 鹤
作者：弘历
朝代：清
体裁：五言律诗

前岁放双鹤，时时还自来。秋巡今即昔，至乐约而该。丹峤弹喉响，碧霄振翅回。琳舆不须驾，王母在瑶台。
板升
作者：弘历
朝代：清
体裁：古风

韦韝毳幕禦风雨，那识上栋及下宇。天津啼鸟风自南，荒略渐开知室处。远漠仍少近塞多，居然村落连冈阿。肉食酪浆易旧俗，刀耕火种期嘉禾。贫民无业利迁徙，山田易艺资生理。苟勤耕凿戒潢池，到处孰非吾赤子。遐想明季非承平，畏胡不已畏板升。帑饷未逮持戟士，边将邀功犹请兵。邱富赵全资敌用，烽火连营蹙提封。惟因日引以月长，安在驭轻而居重。板升今日犹昔年，阡陌滋辟皆良田。诸部左右属櫜鞬，黎民瞻就跸路边。诘戎咨穑恺泽宣，慎兹大宝万叶传。
构虚轩
作者：弘历
朝代：清
体裁：古风

山阴路必经，缓步肩舆就。别麓上有轩，拟议邻虚搆。际此暇且爽，其妙索一究。云窗向西开，近远揖峦岫。翠色难为名，芳润如可漱。元亮有佳句，吾当事三复。
构虚轩
作者：弘历
朝代：清
体裁：七言绝句

飞阁冠峰具四临，豁然而敞静而深。天风忽送塔铃响，却讶何人理玉琴。
析字
作者：弘历
朝代：清
体裁：古风

鱼鲁以形讹，亥豕以义舛。夏五及郭公，春秋犹不免。寻章摘句流，硁硁期致辨。聚讼笑徒然，胡不奋实践。
枕峦亭
作者：弘历
朝代：清
体裁：古风

假山亦岞崿，小亭亦虚旷。依然皴以雪，形色难为状。乍如玉仙人，笠子戴其上。驰想到栖霞，其峰固无恙。
枕峦亭
作者：弘历
朝代：清
体裁：七言绝句

假山亦自有峰峦，著个孤亭众峭端。纵目颇堪穷远眺，大罗天界小天宽。
枕峦亭
作者：弘历
朝代：清
体裁：七言绝句

假山亦自百年多，几树枫楸矗古柯。著个孤亭石峦表，李成画意看如何。
枕峦亭
作者：弘历
朝代：清
体裁：古风

假山垒真石，相忘以岁久。四柱枕其巅，风月随所受。峭茜苍崖矗，偨池翠阴纠。岂不在城郭，居然谓林薮。移情咫尺间，濠濮夫何有。
枕峦亭
作者：弘历
朝代：清
体裁：七言绝句

四柱孤亭枕碧峦，引流其下落飞湍。今朝积雪皴群峭，人讶玉山顶上看。
枕峦亭
作者：弘历
朝代：清
体裁：七言绝句

小山结构俨三嵏，俯视如临大壑灇。著个笠亭嵂崒顶，祗疑莲朵涌珠宫。
枕峦亭
作者：弘历
朝代：清
体裁：古风

湖石山虽假，岁久亦成真。有松抱石胎，有泉带山唇。笠亭枕翠峦，若翼迥出尘。萝烟荔露间，散步怡心神。奚必避暑庄，云山与比伦。
枕峦亭
作者：弘历
朝代：清
体裁：七言绝句

虽是假山亦有峦，小亭冠顶畅遐观。如将放眼青天外，黍米崧高一例看。
枕碧楼
作者：弘历
朝代：清
体裁：五言律诗

一碧凭万顷，是楼非岳阳。霜前色犹重，风里意含凉。滟带秋霖润，晶翻夕照光。山田纵遥目，却喜有云黄。
枕碧楼
作者：弘历
朝代：清
体裁：七言律诗

三间斋阁两间楼，曲榭相通景各投。拾级不嫌高可到，开窗恰喜绿方稠。云来气韵增生动，风过音声解荡流。淡抹浓妆浑欲滴，遇欣所以异清秋。
枕碧楼
作者：弘历
朝代：清
体裁：七言绝句

出树居然有迥楼，扶栏朅尔畅吟眸。层层风送碧波泛，不异子荆欲枕流。
枕碧楼
作者：弘历
朝代：清
体裁：七言绝句

创得斋傍两架楼，千林高枕碧如流。咄哉漫谓无虞事，思日孜孜励先忧。
枕碧楼
作者：弘历
朝代：清
体裁：七言绝句

创得斋傍楼两间，碧丛云表枕孱颜。底知秋意寖寻到，火齐珠看一两殷。
枕碧楼
作者：弘历
朝代：清
体裁：古风

山楼据林端，林叶翻如水。一碧真万顷，洞庭不殊此。风与为波澜，雾与为练绮。玩之枕席上，弗异篷窗里。所戒雕朽训，藉悟乘桴旨。
枕碧楼
作者：弘历
朝代：清
体裁：五言律诗

岩楼叠树中，高出揖寥空。似枕碧云表，堪呼颢气通。欲咨叶有意，莫傲绿无穷。试看枝梢上，星星几点红。
枕碧楼
作者：弘历
朝代：清
体裁：五言律诗

斋傍复有楼，高出众林头。过雨青还碧，如波泛不流。五言孰今古，万顷自春秋。设拟三山近，真携期羡游。
枕碧楼
作者：弘历
朝代：清
体裁：五言律诗

楼枕碧枫林，日斜秋未深。翻光闪金翠，动影护嵚崟。坐为乘凉久，登因赏遇临。山蹊归适可，珠勒响如琴。
枕碧楼
作者：弘历
朝代：清
体裁：七言律诗

老松横谷石溪斜，纵入深山却是家。岩阁有窗皆纳树，竹炉无火不烹茶。馀多浓翠全因暖，著几新红幻作霞。应接万奇真莫暇，分毫方寸那曾加。
枕碧楼
作者：弘历
朝代：清
体裁：七言绝句

高与苍松齐项背，静将翠岭接精神。经年权借山公领，今日依然属主人。
枕碧楼三首·其一
作者：弘历
朝代：清
体裁：七言绝句

创得斋旁楼两间，虚窗纳胜枕孱颜。山容苍矣意聊寄，弹指明秋挹翠鬟。
枕碧楼三首·其三
作者：弘历
朝代：清
体裁：七言绝句

谷口延缘不见楼，到来俯视白云头。蜃窗嫩日宜清坐，树树山山总在眸。
枕碧楼三首·其二
作者：弘历
朝代：清
体裁：七言绝句

种松待老意嫌迟，就树斋成嘉荫披。欲速纵乖邹峄论，静观雅契太原诗。
枕碧楼口号
作者：弘历
朝代：清
体裁：七言绝句

万木丛中耸峻楼，浮于水更绿于油。而今欲问躗言者，枕碧何如尔枕流。
枕碧楼口号
作者：弘历
朝代：清
体裁：七言绝句

山楼风喜北窗凉，一碧林瀛万顷茫。我自宵衣孜矻者，那能高枕梦义皇。
枕碧楼口号
作者：弘历
朝代：清
体裁：七言绝句

岩楼两架枕孱颜，无地临乘片刻间。拟象设如称碧海，忘筌雅似到三山。
枕碧楼口号
作者：弘历
朝代：清
体裁：七言绝句

楼窗开处迥含虚，涧叶峰枝一碧如。不肯于斯试高枕，恐妨昼寝类乎予。
林下一首三叠乙未韵
作者：弘历
朝代：清
体裁：五言律诗

春秋廿如瞬，时节迅而便。舜舛昔虚语，尧峣今愧肩。清閒复午憩，嘉荫喜风穿。不可无诗纪，乾隆六十年。
林下一首五叠乙未韵
作者：弘历
朝代：清
体裁：五言律诗

符愿坐林下，嘉阴披爽便。虽然归政子，仍励辟邪肩。二竖获日指，一章捷望穿。促吟乘飒籁，睫眼廿三年。
林下一首再叠乙未韵
作者：弘历
朝代：清
体裁：五言律诗

石台石街侧，来往驻舆便。我已欣畅目，人皆得歇肩。阴从密密布，风自间间穿。昔盼十年远，今知近二年。
林下一首叠乙未韵
作者：弘历
朝代：清
体裁：五言律诗

十干又逢乙，九度憩斯便。画幛老人目，笋舆内侍肩。天倪意与合，月胁句休穿。迅矣称林下，一旬非远年。
林下一首四叠乙未韵
作者：弘历
朝代：清
体裁：五言律诗

乙未曾斯憩，遥期授位便。天恩符获己，子政训犹肩。察吏贤及否，勤民吃与穿。设惟自图逸，志敢负初年。
林下二首·其一
作者：弘历
朝代：清
体裁：七言绝句

碧宇云无一点留，爽风林下暑全收。山庄底是便宜处，七日秋前景报秋。
林下二首·其二
作者：弘历
朝代：清
体裁：七言绝句

风光嬗代迅如斯，平易理原非异奇。屈指六年容易过，可称林下客于兹。
林下二首叠己酉诗韵·其一
作者：弘历
朝代：清
体裁：七言绝句

丛樾荫嘉步辇留，金行气入火行收。论年逾八节一瞬，那待庭桐叶报秋。
林下二首叠己酉诗韵·其二
作者：弘历
朝代：清
体裁：七言绝句

屈指光阴迅若斯，本为幻景岂为奇。六年容易又过二，林下客原今憩兹。
林下戏题
作者：弘历
朝代：清

偶来林下坐，嘉荫实清便。乐彼艰偻指，如予未息肩。炎曦遮叶渡，爽籁透枝穿。拟号个中者，还当二十年。
林亭雪景·其一
作者：弘历
朝代：清
体裁：七言绝句

林亭瑞叶洒连朝，向午融和强半消。布泽最欣滋绿野，含花长见艳芳条。
林亭雪景·其三
作者：弘历
朝代：清
体裁：七言绝句

望去燕天成一色，收来越碗点三清。王家迹未曾携得，乍可迟之赏快晴。
林亭雪景·其二
作者：弘历
朝代：清
体裁：七言绝句

杨柳似含烟羃䍥，楼台仍积玉嵯峨。春园新趣添诗兴，洁比冰天较若何。
林亭雪景·其五
作者：弘历
朝代：清
体裁：七言绝句

灯夕虽过景未残，玉鸾银凤舞媻姗。勒回春冷何妨剧，大地无饥自免寒。
林亭雪景·其四
作者：弘历
朝代：清
体裁：七言绝句

年前三白栖鸳瓦，早是占农慰法宫。清绝园亭不相让，别开神绘玉玲珑。
林壑秋清图题张鹏翀画扇
作者：弘历
朝代：清
体裁：七言律诗

展箑本因易旧字，观图率与发新哦。疏疏却喜笔无俗，潋潋疑披水有波。何异南华对秋爽，不殊北户引风多。失之当面珍已往，自我如斯那怪他。
林天石海
作者：弘历
朝代：清
体裁：古风

木兰林之天，田盘石之海。岩壑此虽窄，两美意俱在。排闼罨葱茜，扶阶叠硌礧。秋气一以澄，盘薄露真宰。问奇我惟偶，发兴兹则每。
林屋
作者：弘历
朝代：清
体裁：六言诗

激水飞来雪瀑，叠峰耸出云根。壶里绝无尘处，窗中小有天园。
枫
作者：弘历
朝代：清
体裁：古风

江枫画曾看，山枫亲所睹。洞庭犹未波，玉塞已如许。殷峰杂早霞，赪巘明秋宇。幻传或作人，眈视每来虎。今岁与前秋，白驹迅似流。林景曾何异，帷宫事不侔。开窗聊纵目，点点照人愁。
枫
作者：弘历
朝代：清
体裁：五言律诗

翠屏开列嶂，极目爱丹枫。万缕霞输烂，千林秋染红。傍岩明夕照，临水韵金风。潇洒寒皋暮，诗情讶许同。
枫
作者：弘历
朝代：清
体裁：五言排律

迩日晨霜重，岩枫尽作丹。树中传正色，塞外识金官。照日疑霞烂，经风惜露残。林深鹿呼侣，枝静鸟梳翰。变幻烟云状，缤纷锦绣团。山灵工点缀，正及亸鞭看。
枫·其一
作者：弘历
朝代：清
体裁：七言律诗

乍见新红三五枝，停鞭还为立移时。吟丹自我偿诗债，突绿看伊入画姿。松柏有心原共秀，李桃无色敢争奇。千秋知己应谁是，只有司勋杜牧之。
枫·其二
作者：弘历
朝代：清
体裁：七言律诗

匪同乌鹊叹无枝，一例寒林却耐时。绝胜衰杨翻叶态，还如老菊傲霜姿。嫣红不数江花好，赪紫惟应塞树奇。自是山灵仪卫肃，樵苏谁得斧斯之。
柏上藤
作者：弘历
朝代：清
体裁：古风

稚柏旁种藤，藤蔓缘柏上。柏迟藤生速，雨露概窃享。惜哉凌云质，束缚不得长。移植去拘缠，栽者赖培养。子舆戒有萌，惕然发深想。
柏堂三叠苏东坡韵
作者：弘历
朝代：清
体裁：七言律诗

以柏名堂事缅前，于斯谁见柏乔然。因知成有那无坏，何必居今论昔年。太乙宫宁非假相，西湖志亦半真传。閒来三叠东坡韵，不异三幡略说禅。
柏堂再叠苏轼韵圣因之右屿山前陈迹空寻竟漠然广化那存当日寺天嘉空纪建时年有为一切法如梦无尽双株指可传太乙荒基一再咏欲呼玉局与谈禅竹阁再叠苏轼韵
作者：弘历
朝代：清
体裁：七言律诗

两翁遗迹辨疑然，那更追寻堂与轩。千载月明来鹤伴，四时风飒动龙孙。胜游何必思萧寺，逸格仍看护野村。真者在前应搁笔，却因触兴未忘言。
柏堂四叠苏东坡韵
作者：弘历
朝代：清
体裁：七言律诗

一柏东坡犹见前，祗今其一亦茫然。可知形色终归坏，奚必宋唐追论年。却惜白翁半字泯，还馀苏老七言传。偶因寄兴四赓韵，莫拟擎拳竖拂禅。
柏堂用苏轼韵
作者：弘历
朝代：清
体裁：七言律诗

老柏双撑广化前，东坡尚见一岿然。至今亦复馀名字，太古谁恒驻岁年。秋月春风结金友，江声山色识薪传。微嫌玉局犹饶舌，却向荣枯细论禅。
柏岩山
作者：弘历
朝代：清
体裁：七言绝句

古柏笼岩翠干拿，山南洞缅浪仙赊。虽然入僻诗称瘦，要自铮铮成一家。
柏岩山
作者：弘历
朝代：清
体裁：七言绝句

岩祠桑海未曾湮，留阅千秋瘦体真。两句三年迟以得，英雄笑彼善欺人。
柏岩山
作者：弘历
朝代：清
体裁：七言绝句

诗里清新贾浪仙，柏岩岩洞以人传。三年两句吟安者，数息依稀此树边。
柏林寺拈香
作者：弘历
朝代：清
体裁：七言律诗

柏林古刹炳长安，岁久榱题惜废残。况是近邻跃龙邸，特教重焕散花坛。綵衣随喜思依怙，萱戺延釐合施檀。佛法故当忘一切，于斯云忘我诚难。
染霞楼
作者：弘历
朝代：清
体裁：七言律诗

池上书楼号染霞，凭窗揽景不须赊。浅红深碧连天净，秋夕春朝特地嘉。何必栖哉非隐士，已如餐矣即仙家。飞鱼疑在灵溪表，辄欲吞之跃浪花。
染霞楼对雨
作者：弘历
朝代：清
体裁：七言绝句

时作浓阴时放晖，午过旋复洒霏微。高楼有句须分付，莫便为霞一片飞。
查海塘总河兰第锡李奉翰西安巡抚秦承恩各报雨雪情形诗以志事
作者：弘历
朝代：清
体裁：七言律诗

沿河冬月颇望泽，下浣欣逢雨雪沾。全陕土膏早滋润，西安各报麦麰恬。慰虽旰食宵衣际，冀尚南优西普兼。七字吟成还自戒，犹斯盼特不知廉。
柯九思墨竹
作者：弘历
朝代：清
体裁：七言绝句

竹身似屈竹节直，自识原称法极难。垂叶却如锦鳞上，天然无饵钓鱼竿。
柯九思夏山欲雨图
作者：弘历
朝代：清
体裁：古风

苍岫出奇云，乔柯吟微风。未雨雨意来，湿润含穹窿。对此迷茫景，益觉忧思忡。拟鞭痴龙起，沛然洒长空。
柯九思晚香高节
作者：弘历
朝代：清
体裁：七言绝句

绿筠挺出苏卿节，黄菊喷来陶令香。何必其间论世代，忘年交合石渠藏。
柯九思白云精舍图
作者：弘历
朝代：清
体裁：七言绝句

精舍惟闻称白云，主人姓氏未教闻。个中若用鼠须笔，书法何如王右军。
柯九思竹石
作者：弘历
朝代：清
体裁：七言绝句

抹月披烟迥出尘，櫹椮倚石矗新筠。为思爱竹洋川老，一写精神便逼真。
柳
作者：弘历
朝代：清
体裁：七言绝句

依韦煖气发韶光，陌柳丝丝渐染黄。前日花朝方过了，便看物意为春忙。
柳
作者：弘历
朝代：清
体裁：古风

官街种柳始李卫，拱把逾时翠阴蔽。往来障日便行人，果然树木十年计。婆娑霜叶绿黄参，树犹如此人何堪。柔条待取明春好，无那伤心易州道。
柳
作者：弘历
朝代：清
体裁：五言律诗

山村看掩映，驿路辨微茫。向晚烟犹重，当秋色渐黄。馀阴利行旅，即景验年光。几度房山路，垂丝尔许长。
柳
作者：弘历
朝代：清
体裁：七言绝句

苍松翠柏得相于，堤上陌头自不如。绿柳何曾读家语，择交解与善人居。
柳三首·其一
作者：弘历
朝代：清
体裁：七言绝句

青青摇曳大堤边，远带轻帆近罥烟。春色南来排日报，几丝恰拂玉丝鞭。
柳三首·其三
作者：弘历
朝代：清
体裁：七言绝句

摇金霭霭窣新芜，不系风情冶且都。比似皇州先一月，北南景气验差殊。
柳三首·其二
作者：弘历
朝代：清
体裁：七言绝句

河官种柳有常程，材备修防意本精。却与长堤添画趣，新条覆亩绿纵横。
柳墅行宫八咏 其一 柳径
作者：弘历
朝代：清
体裁：七言绝句

柳墅由来柳最多，入门循径窣婆娑。无端往事思量偶，张绪当年意若何。
柳墅行宫八咏 其七 海棠厅
作者：弘历
朝代：清
体裁：七言绝句

海棠谢了人才到，无复红英点绿苔。却是壁间诗句好，不知过去与方来。
柳墅行宫八咏 其三 曲池
作者：弘历
朝代：清
体裁：七言绝句

海河墙外引流来，曲绕屏山镜影回。真是商人之见耳，满池种得假莲开。
柳墅行宫八咏 其二 石屏
作者：弘历
朝代：清
体裁：七言绝句

叠石为屏蔽内外，玲珑辟达意犹存。鲁论少小工佔毕，雅似邦君树塞门。
柳墅行宫八咏 其五 偕乐堂
作者：弘历
朝代：清
体裁：七言绝句

行馆中间构数楹，堂斋厅室各为名。兹来后乐偕艰致，祗有先忧为久晴。
柳墅行宫八咏 其八 校签室
作者：弘历
朝代：清
体裁：七言绝句

校签虽以额书堂，那有多閒检缥缃。纵罢军书仍不寐，投阶颇觉似天康。
柳墅行宫八咏 其六 播醇斋
作者：弘历
朝代：清
体裁：七言绝句

笙歌备听谁为听，摘句消愁愁复萦。默坐书斋缘望雨，播醇翻觉未孤名。
柳墅行宫八咏 其四 横桥
作者：弘历
朝代：清
体裁：七言绝句

宛转朱栏扶木桥，过桥揭步不其遥。桥低忽讶水波近，徐悟东风涨晚潮。
柳墅行宫八咏再叠丙申韵 其一 柳径
作者：弘历
朝代：清
体裁：七言绝句

柳墅真看柳树多，绿丝夹径罥娑娑。弗辞屡叠东坡法，品不如他奈若何。
柳墅行宫八咏再叠丙申韵 其七 海棠厅
作者：弘历
朝代：清
体裁：七言绝句

南苑忆为双柳赋，旧新莫辨影含苔。海棠庭际有如是，一例春风迎客来。
柳墅行宫八咏再叠丙申韵 其三 曲池
作者：弘历
朝代：清
体裁：七言绝句

庚年别去甲年来，瞥眼三春作往回。却是曲池不设意，澹然镜影一般开。
柳墅行宫八咏再叠丙申韵 其二 石屏
作者：弘历
朝代：清
体裁：七言绝句

既已为屏应叠石，朴淳奇巧匠心存。其间取舍当留意，那可蔽贤弗入门。
柳墅行宫八咏再叠丙申韵 其五 偕乐堂
作者：弘历
朝代：清
体裁：七言绝句

弗取雕栏取朴楹，观民以实岂徒名。与偕前岁曾逢暵，其奈今年复叹晴。
柳墅行宫八咏再叠丙申韵 其八 校签室
作者：弘历
朝代：清
体裁：七言绝句

巡宫何处不书堂，暇即甄心玩缥缃。却笑幼龄逮耄耋，几曾体得一言康。
柳墅行宫八咏再叠丙申韵 其六 播醇斋
作者：弘历
朝代：清
体裁：七言绝句

可知商力即民力，历阅观萦转闷萦。图静书斋閒以憩，乍瞻题阁愧循名。
柳墅行宫八咏再叠丙申韵 其四 横桥
作者：弘历
朝代：清
体裁：七言绝句

有池亦必有横桥，桥畔苑墙隔不遥。试与凭栏一倾耳，厌他丝管斗春潮。
柳墅行宫八咏叠丙申韵 其一 柳径
作者：弘历
朝代：清
体裁：七言绝句

行宫一纪隔来多，窣地依然绿意娑。却忆当年扶辇况，耿怀抚景怆如何。
柳墅行宫八咏叠丙申韵 其七 海棠厅
作者：弘历
朝代：清
体裁：七言绝句

东风尚勒芳华候，索莫乔枝俯砌苔。谁与较量今昔树，聊因点笔记斯来。
柳墅行宫八咏叠丙申韵 其三 曲池
作者：弘历
朝代：清
体裁：七言绝句

重此津门问俗来，渚宫小步曲池回。喜他三鉴中之一，为我渟澄素影开。
柳墅行宫八咏叠丙申韵 其二 石屏
作者：弘历
朝代：清
体裁：七言绝句

叠石为屏亦峭茜，清防之意目中存。而予更有会心处，会在重华辟四门。
柳墅行宫八咏叠丙申韵 其五 偕乐堂
作者：弘历
朝代：清
体裁：七言绝句

颜堂偕乐在楣楹，触目因循实及名。所愿万民饱与暖，颙谐一岁雨和晴。
柳墅行宫八咏叠丙申韵 其八 校签室
作者：弘历
朝代：清
体裁：七言绝句

近经四库校堂堂，鱼鲁研穷白与缃。大典讵徒笑永乐，亦惟求是一心康。
柳墅行宫八咏叠丙申韵 其六 播醇斋
作者：弘历
朝代：清
体裁：七言绝句

商资岂不缘民力，一晌徘徊缱虑萦。预备笙歌翻觉闹，书斋愧尔播醇名。
柳墅行宫八咏叠丙申韵 其四 横桥
作者：弘历
朝代：清
体裁：七言绝句

缀景有溪必有桥，桥安谠论会非遥。却看啮柱增波漾，墙外知他到海潮。
柳墅行馆中有辛卯忆故大学士傅恒之作见之怅然既而快然因用旧韵
作者：弘历
朝代：清
体裁：七言律诗

题句光阴十八回，无端一见引馀哀。戊申辛卯弹指耳，旰食宵衣仍我哉。肩佛尘寰将逮卸，威扬海峤竟成材。存亡造就循天理，倾者覆之栽者培。
柳条边
作者：弘历
朝代：清
体裁：古风

盛京柳条边，木兰建一致。彼乃亘界设，此惟据要置。所以限内外，事殊实同意。周遮禽兽山，匪牟耕桑地。麋鹿阱诚甚，雉兔往斯愧。猎罢出崖口，柳条尚馀翠。守吏边外迎，孰不遵兹制。犹然上古风，示此结绳治。
柳条边
作者：弘历
朝代：清

西接长城东属海，柳条结边画内外。不关阨塞守藩篱，更匪舂筑劳民惫。取之不尽山木多，植援因以限人过。盛京吉林各分界，蒙古执役严谁何。譬之文囿七十里，围场岂止逾倍蓰。周防节制存古风，结绳示禁斯足矣。我来策马循边东，高可逾越疏可通。麋鹿来往外时获，其设还与不设同。意存制具细何有，前人之法后人守。金汤巩固万年清，讵系区区此树柳。
柳条边
作者：弘历
朝代：清
体裁：古风

西接长城东属海，柳条结边画内外。不关阨塞守藩篱，更匪舂筑劳民惫。取之不尽山本多，植援因以限人过。盛京吉林各分界，蒙古执役严谁何。譬之文囿七十里，围场岂止逾倍蓰。周防节制存古风，结绳示禁斯足矣。我来策马循边东，高可踰越疏可通。麋鹿来往外时获，其设还与不设同。意存制具细何有，前人之法后人守。金汤巩固万年清，讵系区区此树柳。
柳桥
作者：弘历
朝代：清
体裁：七言绝句

著个轻舠弄拍浮，漾沿直到柳桥头。漫漫晴落谢家雪，却似山阴访戴游。
柳泉
作者：弘历
朝代：清
体裁：古风

登陆至徐州，途长逾百里。大吏欲节劳，中途行馆起。此番重南巡，禁工作有旨。诸凡命依旧，新营止此耳。然亦有轩堂，有山复有水。信宿之所费，中人十弗止。遐忆汉文言，惟增恧而已。
柳泉行宫八景 其一 春霭堂
作者：弘历
朝代：清
体裁：七言绝句

昨朝甫到颇无暇，今日言旋适有閒。游目拈毫咏诸景，一堂春霭接卿班。
柳泉行宫八景 其七 俯绿墅
作者：弘历
朝代：清
体裁：七言绝句

柳泉名以因多柳，绕墅更多泉水披。一绿虽然分上下，巧看联接有长丝。
柳泉行宫八景 其三 知依斋
作者：弘历
朝代：清
体裁：七言绝句

所其无逸在知依，行馆幽閒首夏时。亲切民情盈跸路，足衣食否为思之。
柳泉行宫八景 其二 怡神室
作者：弘历
朝代：清
体裁：七言绝句

朴楹五架额怡神，宵养于是契静因。曰静于斯能静否，片时念及万方民。
柳泉行宫八景 其五 鸣翠亭
作者：弘历
朝代：清
体裁：七言绝句

翠流于目鸣闻耳，目色由来即耳声。悟得色声本无著，翠兮何不可为鸣。
柳泉行宫八景 其八 漾影桥
作者：弘历
朝代：清
体裁：七言绝句

月样横桥镜样溪，假山断续接长堤。俯看影漾团圞处，七宝广寒中觅题。
柳泉行宫八景 其六 含漪馆
作者：弘历
朝代：清
体裁：七言绝句

澄镜溶溶绕砌墀，微风不动亦含漪。设如画舫相比拟，若水民情亦可思。
柳泉行宫八景 其四 水乐庭
作者：弘历
朝代：清
体裁：七言绝句

东阳未至杭才至，水乐于斯又听声。谩拟苏诗举再三，世间何事匪虚名。
柳浪闻莺
作者：弘历
朝代：清
体裁：七言绝句

十景西湖名早传，御园柳浪亦称旃。栗留几啭无端听，讶似清波门那边。
柳浪闻莺
作者：弘历
朝代：清

南渡宋家忘北金，相于丝管乐春深。新莺百啭非无意，河北由来有故林。
柳稊
作者：弘历
朝代：清
体裁：七言律诗

柳陌迩来景色殊，远看黄染近犹无。笼烟已有柔荑吐，映水还迟细叶敷。节应礼经真合矣，义占易象岂然乎。成丝自是因时耳，折赠何须满路隅。
柳絮
作者：弘历
朝代：清
体裁：五言律诗

似妒牡丹荣，颠飞可厌生。随风犹婉软，拟雪镇萦盈。不定常缘隙，如狂特喜晴。曾无些用处，也自擅浮名。
柳絮
作者：弘历
朝代：清
体裁：五言绝句

迎夏真无爽，随风似不胜。趁晴方舞雪，入水似铺冰。
柳絮五首·其一
作者：弘历
朝代：清
体裁：七言律诗

绿云红雨日逡巡，又见杨花点玉津。未谱豳风歌七月，却看北地殿三春。纷如道韫诗中雪，污比元规扇上尘。每对清和赋云汉，长空宛转越愁人。
柳絮五首·其三
作者：弘历
朝代：清
体裁：七言律诗

簇砌铺阿色似霜，从知驹影迅堂堂。披裘无那王恭老，泣路应怜阮籍狂。洒宇飘飖迷蝶舞，入池喁唼惹鱼忙。花天月地粘还滞，白白红红两不妨。
柳絮五首·其二
作者：弘历
朝代：清
体裁：七言律诗

沿塘回首忆生稊，倏忽轻棉黯欲迷。试看逐风真荡尔，可知辞干渺愁兮。烟中丝袅宋家殿，浪里莺流苏氏堤。谁似参寥游物外，禅心灰尽喻沾泥。
柳絮五首·其五
作者：弘历
朝代：清
体裁：七言律诗

春回南国恨何穷，别绪离情满碧空。未必猖狂如浪子，每看摇落让雄风。下帷雅称观周易，缚帚应须命越童。不似武陵源畔树，糁波馀得一溪红。
柳絮五首·其四
作者：弘历
朝代：清
体裁：七言律诗

帘栊乱扑任雰霏，王谢应劳麈尾挥。瓦雀半鹐书案腻，河豚欲上玉刀肥。团风湘浦疑柑点，映月秦楼讶雪飞。独有村民思麦雨，好将迷谷拟天衣。
柳絮答
作者：弘历
朝代：清
体裁：五言律诗

故枝多眷恋，薄质岂无心。奈可稊全脱，而当春复深。沾泥成梦幻，认雪是陶阴。识得原无住，何殊坚固林。
柳色
作者：弘历
朝代：清
体裁：七言律诗

嫩绿柔黄取次添，勾留韶色细眉尖。池塘日暖初临水，庭院烟浓半映帘。比物只愁歌谢韫，销魂谁解赋江淹。禁烟已近颁新火，好向村旁拂酒帘。
柳色
作者：弘历
朝代：清
体裁：古风

御苑临仙跸，鹅黄看尚浅。涿鹿度行旌，柔条绿堪绾。窣地映青牟，飏风迎玉辇。向南气已暄，来东飔正软。披拂无纤尘，掩冉待新藓。景光触目佳，情怀以诗遣。
柳色
作者：弘历
朝代：清
体裁：古风

昨来驿路多风尘，轻车下帷数百里。今朝风日和且妍，策马郊原聊纵视。谁知柳色尔许佳，窣地柔丝垂飒纚。岂伊神解识花朝，讵果韶光隔一水。远笼村落烟雨中，近拂鞍鞯画图里。绾结春情擅独能，品题芳物从兹始。
柳色
作者：弘历
朝代：清
体裁：五言律诗

未窣如油绿，先摇似酒黄。盈盈绘春色，往往罥烟光。遥看近疑失，无端有若狂。高楼谁望见，可复腻柔肠。
柳色六韵
作者：弘历
朝代：清
体裁：五言排律

通闰立春晚，因之春意迟。今朝逢柳色，头踏露韶姿。新绿未弹叶，轻黄始染丝。风梳方澹荡，烟羃欲迷离。讵致连村暗，且欣缀野宜。麦针犹待吐，纵目引遐思。
柳色漫作
作者：弘历
朝代：清
体裁：七言绝句

前日郊南柳尚黄，今朝太液绿丝长。迩来懒著游春屐，却为韶光䟎太忙。
栀子花
作者：弘历
朝代：清
体裁：五言律诗

叶是绿云护，花如白玉攒。风情常淡远，露影已阑干。祗以色香净，因之拟议难。三闾如识此，定不更滋兰。
栀子花
作者：弘历
朝代：清
体裁：五言律诗

暑雨初晴处，薰风细度时。麝兰输馥郁，冰玉想丰姿。影向疏间好，香因静里知。依稀�破蕾，压雪一枝枝。
树中草
作者：弘历
朝代：清
体裁：古风

风吹秋草子，寄生枯树中。枯树无枝叶，托荫交茏葱。草树非同根，尚自相依倚。友朋怀二心，害不视乎此。
树影
作者：弘历
朝代：清
体裁：五言律诗

树影张于前，朱曦西陆迁。乘凉欣就荫，作籁不妨穿。一片陆离地，新秋飒沓天。畴人誇巧测，植物早知然。
树根榻歌
作者：弘历
朝代：清
体裁：古风

苍垠霄堮昔屈盘，建木大椿曾齐年。蔽亏魄渊凌旻烟，吴质试斧忽兀然。翻教阅世全其天，公输不敢绳墨牵。其坚如石孴曲拳，玲珑万窍非毂钻。坐之望古卧之安，宣尼因见公旦颜。小哉蕃为孺子悬，膝谁敢容腹敢坦。琉璃翡翠七宝栏，自拜下风羞华妍。肃穆如见羲皇前，宵衣旰食吾勉旃。匡床妥帖非所便，拟付庄生梦蝶眠。
树根笔筒
作者：弘历
朝代：清
体裁：五言律诗

卉木知何种，盘根见此馀。居然逭劫火，可以付中书。密理成文采，生机忆始初。翰筵佐清供，外朴内涵虚。
栖云楼
作者：弘历
朝代：清
体裁：七言律诗

书楼倚巘号栖云，此日晴峰霭霁氛。过雨数朝虽弗惜，为霖应候实尤欣。期惟名副疑难副，舍却农勤无所勤。瞻礼金仙庆新鼎，钟声上界已遥闻。
栖云楼
作者：弘历
朝代：清
体裁：七言律诗

向阳楼馆称幽栖，每岁先临例可稽。云去我来景微异，昨过今至事原齐。窗间迅影谁驻也，笔底流阴且付兮。幸遇有收诸事顺，却增惧念敬惟跻。
栖云楼
作者：弘历
朝代：清
体裁：古风

岩栖蹑迥梯，叆叇复瀌凄。惭愧白云者，不恒此共栖。天池方一亩，英英吐其中。谁知足底物，为云亘半空。
栖云楼
作者：弘历
朝代：清
体裁：七言绝句

攀陟因之蹑玉梯，栖云今日少云栖。悟是云閒天淡候，栋间也自意凄凄。
栖云楼
作者：弘历
朝代：清
体裁：五言律诗

此处此楼古，每来先必来。吟予欣俯仰，憩众小徘徊。溪水暗已长，岩云卒未开。优沾真是好，嘱尔善栖哉。
栖云楼
作者：弘历
朝代：清
体裁：七言律诗

每到香山此首先，到同兴却此殊然。嫌他依例称有旧，笑我例依致不鲜。过雨林姿总如沐，迟春花事尚争妍。诗篇将满心筹远，简咏或如杜老禅。
栖云楼
作者：弘历
朝代：清
体裁：古风

每来先至此，今来实畅已。彻夜达晓膏，饯春报夏喜。入山尚��，憩楼渐止止。天容欲开朗，林姿如濯洗。大异往年况，或慕或息尔。是谓消一愁，自当致百美。云栖弗栖可，吾亦言行矣。
栖云楼
作者：弘历
朝代：清
体裁：七言绝句

灵山有渰吐萋萋，坌入轩窗咫尺迷。诗句相应及时节，栖云今日见真栖。
栖云楼
作者：弘历
朝代：清
体裁：七言绝句

登楼回望来时路，十里青郊绿润浓。云固可栖弗栖可，两无所系意从容。
栖云楼
作者：弘历
朝代：清
体裁：七言绝句

石栈萦盘万绿丛，山楼纵目俯长空。晴明尚尔沾衣润，长史诗情想像中。
栖云楼
作者：弘历
朝代：清
体裁：古风

言造耆阇域，步遵香岩道。讵缘悟四禅，聊欲瞻三宝。静室别一区，高楼出林表。结念霄汉间，游目偨池杪。几缕栖轻云，为雪正复好。
栖云楼
作者：弘历
朝代：清
体裁：古风

设以林拟云，楼乃云中低。设曰山生云，云恒楼内凄。胥有栖之意，名实两难稽。白白绿绿间，英英蔚蔚隮。作雨益为佳，真幻原殊提。
栖云楼
作者：弘历
朝代：清
体裁：七言律诗

豫山此处定先临，历岁如循例至今。何必景期悦新目，应知人在守恒心。曰栖曰去原无定，或喜或愁每有吟。潦甚瀛津涸未尽，灵岩虔祝漫为阴。
栖云楼
作者：弘历
朝代：清
体裁：七言绝句

鼎烟楹雾渺难分，便是沾衣意亦欣。今日栖云盛名副，漫从糺缦拟云云。
栖云楼·其一
作者：弘历
朝代：清
体裁：七言律诗

为爱巉岩架木居，风潭清泚朗吟馀。泉声入听淙苔砌，山色迎眸罨绮疏。性僻烟霞聊复尔，心依溪壑偶相于。晚来松栋归云罥，不遣微鳞皴太虚。
栖云楼·其二
作者：弘历
朝代：清
体裁：七言律诗

峰围堂背竹捎檐，雨后新竿几个添。佳景自然来座席，宿云时复润阶廉。粥鱼斋鼓寻常听，树色山容取次拈。更喜麦畴青意好，千家饼饵望中忺。
栖云楼三叠丙午韵
作者：弘历
朝代：清
体裁：七言律诗

减从岩椒上笋舆，静宜到必此先居。昔今日月遂成例，潇洒林泉岂异初。弗负斯来陟层阁，雅宜凭眺望新畬。谓云栖可去亦可，不系微之诗起予。
栖云楼二首·其一
作者：弘历
朝代：清
体裁：七言绝句

千岩真个吐英英，高羃峰头低写楹。设使今朝诚雨雪，山楼方谓善循名。
栖云楼二首·其二
作者：弘历
朝代：清
体裁：七言绝句

结撰山园此最初，每来先必坐凭疏。庭前种树分明忆，拱把今成合抱馀。
栖云楼作
作者：弘历
朝代：清
体裁：七言律诗

香山不见却相忆，既到香山山并忘。一径偶寻薜荔翠，初庚独坐衣衫凉。迥如碧宇吟怀旷，閒寄白云幽兴长。何异楚颂亭中客，三闾同心称物芳。
栖云楼作歌
作者：弘历
朝代：清
体裁：古风

春杪夏初频作雨，既利麦麰与禾黍。亦云及润未优沾，楼坐栖云便延伫。从来于泽岂辞多，去年曾此逢滂沱。何处而忘祈农意，宁惟适己游卷阿。
栖云楼再叠丙午韵
作者：弘历
朝代：清
体裁：七言律诗

静宜又此陟山舆，山半閒临云水居。望雨每来首夏望，初心那改卌年初。栖斯何必恋高阁，布去应教泽远畬。旧句新看如一律，幕调无术实惭予。
栖云楼再题
作者：弘历
朝代：清
体裁：古风

每岁来静宜，栖云必先至。昨自巡跸回，信宿兴亦寄。徒以廑靖苗，兼诗卷满字。成诗祇四章，兹来补空地。甲寅之栖云，渴望愁艰致。乙卯之栖云，时若赖天赐。麦收既可期，禾黍种以备。而况稻秧芃，从来稀见事。雨弗雨胥可，云去云来置。小坐向楼云，栖弗关予意。
栖云楼叠去岁韵
作者：弘历
朝代：清
体裁：七言律诗

清晓山园莅驻舆，栖云例以据床居。萧疏林麓真宜夏，搆筑轩庭此最初。肤寸何当即施雨，及时庶可润新畬。章嘉忽忆谈禅处，结习难忘自笑予。
栖云楼听瀑布水拟杜牧三韵体
作者：弘历
朝代：清
体裁：古风

我爱栖云楼，频来有句留。两山当户辟，一水绕阶流。如如色里智者乐，㶁㶁声中太古秋。
栖云楼四叠丙午韵
作者：弘历
朝代：清
体裁：七言律诗

数息无妨缓进舆，山园复此问云居。由来秋景胜夏景，欲不忆初可忘初。气爽天高宜捲幔，禾收麦种入凭畬。漫嫌八十犹勤恳，未致政归敢懈予。